10 Negara Yang Menukar Nama Dan Kisah Di Sebaliknya

Pembahagian tanah, peperangan, perubahan kerajaan, kemerdekaan atau semata-mata untuk memudahkan sebutan bagi orang luar, membuatkan beberapa negara memutuskan untuk menukar nama mereka.

Sebagai contoh, nama Tanah Melayu satu ketika dahulu ditukarkan kepada Malaysia selepas mencapai kemerdekaan.

Sesetengah negara menukar nama mereka bertahun-tahun lama dahulu sehinggakan ada yang tak pernah tahu nama asal tersebut.

Walaupun begitu, proses menukar nama negara bukanlah sesuatu yang mudah dan juga menelan kos yang tinggi tetapi masih ada negara yang berbuat demikian.

Proses menukar nama ini dikenali sebagai penamaan semula geografi, iaitu perubahan nama bagi ciri geografi atau kawasan. Ini boleh merangkumi perubahan dari nama jalan kepada nama sebuah negara.

Sesetengah nama boleh ditukar secara tempatan tetapi nama-nama baru ini tidak akan diiktiraf oleh negara luar, terutamanya jika terdapat perbezaan bahasa.

Banyak tempat mempunyai nama yang berlainan dalam bahasa yang berbeza, dan perubahan bahasa dalam penggunaan rasmi atau umum sering menyebabkan berlakunya perubahan nama sesebuah kawasan atau negara.

iluminasi.com kongsikan 10 negara yang menukar nama mereka dan kisah di sebaliknya.

Sebagai satu cara untuk menyatukan semua wilayah yang merupakan sebahagian dari Belanda dan juga sebagai langkah pemasaran, 2 wilayah yang menggunakan "Holland" tidak lagi akan dipanggil "South Holland" (Belanda Selatan) dan "North Holland" (Belanda Utara).

Bermula dari Januari 2020, kedua-duanya menjadi Netherlands, seperti negeri-negeri yang lain. Ini melibatkan banyak pengubahsuaian lain termasuklah menyunting nama pasukan bola sepak mereka.

Satu ketika dahulu Sri Lanka dikenali sebagai Ceylon. Ceylon purba menukar namanya ini yang pada asalnya diberikan oleh Portugis ketika mereka menemuinya pada tahun 1505.

Negara ini kemudiannya menjadi sebahagian daripada Empayah Inggeris dan mencapai kemerdekaan pada tahun 1948.

Walau bagaimanapun, selepas beberapapa tahun kemudian barulah kerajaan pulau ini memutuskan untuk melakukan perubahan kepada nama mereka.

Pada tahun 2011, semua rujukan kepada Ceylon, dari badan rasmi kepada syarikat yang masih membawa nama lama, telah dihapuskan.

Republik Makedonia mengubah namanya kepada nama baru iaitu Republik Makedonia Utara pada Februari 2019.

Alasan utama perubahan nama itu adalah untuk menjadi sebahagian dari NATO dan juga untuk membezakan mereka dari jiran mereka iaitu Greece, yang mempunyai wilayah bernama Makedonia.

Penduduk tempatan terus memanggil diri mereka sebagai "orang Makedonia" dan bahasa rasmi negara ini tetap kekal sebagai bahasa "Makedonia".

Untuk memudahkan penamaan negara pada acara sukan, sebagai sebahagian daripada usaha pemasaran syarikat-syarikat dan di seluruh dunia, Republik Czech memendekkan namanya ke Czechia pada April 2016.

Langkah itu telah dibincangkan selama 20 tahun dan akhirnya mereka memutuskan untuk memendekkan nama supaya sebutan lebih mudah dalam setiap 6 bahasa rasmi negara ini iaitu Bahasa Inggeris, Perancis, Rusia, Cina, Sepanyol dan Arab.

Walaupun nama rasmi masih tetap kekal sebagai Republik Czech, Czechia menjadi nama rasmi pendek bagi negara ini.

Pada April 2018, Raja Swaziland telah mengeluarkan satu kenyataan mengisytiharkan bahawa nama negara itu akan ditukarkan kepada Eswatini.

Pengubahsuaian itu tidak mengejutkan rakyatnya kerana nama itu sememangnya sudah digunakan dalam kalangan mereka.

Eswatini hanyalah terjemahan Swaziland ke dalam bahasa setempat, yang bermaksud "tanah orang Swazi".

Selain itu, nama lama negara ini iaitu Swaziland dikatakan agak mengelirukan, kerana ramai yang tersalah anggap bahaga negara ini adalah Switzerland.

Untuk meraikan ulang tahun ke-2 kemerdekaannya, Republik Alto Volta dinamakan semula kepada Burkina Faso.

Dalam bahasa setempat, Burkina Faso membawa maksud "tanah semua orang lelaki."

Perubahan itu dibuat pada tahun 1984, bersama-sama dengan perubahan bendera dan lagu kebangsaan.

Nama sebelumnya iaitu Republik Alto Volta merujuk kepada salah satu sungai utama di rantau ini.

Pada tahun 1989, kerajaan tentera negara itu bertekad untuk menukar nama negara mereka dari Burma kepada Myanmar dalam usaha untuk mengekalkan cara ia ditulis dalam bahasa setempat: Myanma.

Walau bagaimanapun, pihak pemerintah yang ingin menukar nama tersebut, namun tidak semua orang bersetuju dengan keputusan ini.

Atas sebab ini, beberapa bahagian dunia masih mahu merujuk negara ini sebagai Burma dan bukannya Myanmar.

Perubahan nama negara jiran iaitu Siam kepada Thailand bukanlah berlaku baru-baru ini seperti kebanyakan negara dalam senarai ini.

Perubahan nama ini dilakukan pada tahun 1939 oleh raja yang memerintah negara ini pada ketika itu.

Dalam bahasa setempat, nama itu disebutkan sebgaai "Prathet Thai", yang bermaksud "negara orang bebas" dan ia memberi penghormatan kepada peneroka pertama yang tiba di tanah ini dalam mencari kebebasan dari China.

Apabila negara ini mencapai kemerdekaan dari Jerman, ia dinamakan semula kepada Namibia.

Tak lama kemudian, nama-nama bandar serta wilayah yang sebelum itu dalam bahasa Jerman juga ditukar.

Walau bagaimanapun, rakyat negara ini tidak begitu suka dengan cadangan ini sama sekali kerana mereka sudah biasa dengan nama lama.

Antara salah satu negara yang baru sahaja menukar nama mereka adalah Cape Verde, yang berlaku pada tahun 2013.

Nama baru bagi Cape Verde adalah Republik Cabo Verde atau Cabo Verde sahaja.

Ini merupakan nama yang diberikan oleh para pelaut Portugis yang menemui pulau ini pada tahun 1444.


Bahaya "Body Shaming" dan Undang-Undang Malaysia Terhadap Pelaku

Ada sesetengah individu berpendapat bahawa membuatkan seseorang yang mempunyai berat badan berlebihan atau terlalu kurus berasa malu dengan tubuh badan atau tabiat pemakanan mereka akan membuatkan mereka termotivasi untuk mengamalkan gaya hidup sihat. Tindakan ini biasanya juga dirujuk sebagai "body shaming".

Walau bagaimanapun, kajian sains membuktikan sebaliknya. Budaya "body shaming" ini tidaklah memeberi motivasi kepada individu tersebut, sebaliknya membuatkan mereka lebih tertekan seterusnya mendorong mereka makan lebih banyak dan meningkatkan berat badan.

"Body shaming" merupakan satu tindakan mengkritik atau mengganggu individu yang berbadan besar atau terlalu kurus untuk membuatkan mereka berasa malu dengan diri sendiri. Segelintir pihak menganggap perlakuan ini akan mendorong mereka untuk kurangkan makan, melakukan lebih banyak senaman dan kurangkan berat badan.

Kebiasaannya individu yang menghina tubuh badan orang lain ini secara semulajadi dan genetiknya kurus dan tidak pernah mempunyai masalah berat badan. Penyelidikan menunjukkan bahawa banyak perbincangan mengenai obesiti di media sosial melibatkan "Body Shaming" dalam bentuk pembulian siber terutama terhadap golongan wanita.

Malah, terdapat komuniti dalam talian yang diwujudkan yang menjadikan golongan yang mempunyai berat badan berlebihan atau terlalu kurus ini sebagai bahan lawak jenaka. Walau bagaimanapun, stigma dan diskriminasi ini menyebabkan kemudaratan psikologi mereka yang memburukkan lagi masalah.

Diskriminasi menyebabkan tekanan dan memberi kesan negatif kepada mangsa body shaming. Dalam kes individu berat badan berlebihan, tekanan ini boleh mendorong mereka untuk makan lebih banyak dan meningkatkan lebih banyak berat badan

Dalam satu kajian terhadap 93 orang wanita, pendedahan kepada maklumat tentang berat badan membuat orang-orang yang berlebihan berat badan ini makan lebih banyak kalori dan berasa tiada keperluan mengawal pemakanan mereka.

Banyak kajian lain menyokong bahawa apa-apa jenis "Body Shaming" menyebabkan orang yang berlebihan berat badan menjadi tertekan, makan lebih banyak kalori dan mendapatkan lebih banyak berat badan.

Banyak kajian pemerhatian telah dilakukan terhadap diskriminasi berat badan dan risiko kenaikan berat badan. Dalam  satu kajian terhadap 6,157 orang, peserta bukan obes yang mengalami diskriminasi berat badan adalah 2.5 kali lebih terdorong menjadi obes selama beberapa tahun akan datang.

Di samping itu, orang gemuk yang mengalami diskriminasi berat badan adalah 3.2 kali lebih tinggi untuk kekal obes. Ini menunjukkan bahawa "Body Shaming" tidak mungkin mendorong orang untuk menurunkan berat badan.

Budaya ini bukan hanya terhad kepada peningkatan berat badan individu obes, tetapi mempunyai kesan sampingan lain yang mungkin lebih teruk. Berikut merupakan kesan body shaming yang ditemui berdasarkan beberapa kajian sains.

Secara umumnya, kesemua kajian ini bersetuju bahawa budaya "Body Shaming" sangat merbahaya, bukan sahaja kepada psikologi mangsa tetapi juga secara fizikal.

Budaya "Body Shaming" ini bukan sahaja terhad di tempat kerja dan sekolah, tetapi boleh dilakukan secara verbal di alam maya. Suruhanjaya Komunikasi dan Multimedia Malaysia (SKMM) sendiri telah mengklasifikasikan perlakuan "Body Shaming" ini sebagai satu jenayah.

Mangsa boleh membuat laporan pada pihak Polis di balai Polis dan SKMM secara dalam talian. Mengikut undang-undang di Malaysia, seseorang individu yang melakukan "body shaming" boleh didakwa mengikut Seksyen 233 (1)(b) Akta Komunikasi dan Multimedia 1998 (Akta 588).

Mengikut akta ini, sekiranya disabitkan bersalah, pesalah boleh dihukum penjara dalam tempoh tidak melebihi satu tahun, denda tidak lebih RM50,000 atau kedua-duanya sekali.

Agak menyedihkan budaya "Body Shaming" masih diamalkan kerana segelintir pihak kerana beranggapan ianya dapat memberikan motivasi kepada individu yang mempunyai masalah berat badan walhal kajian-kajian yang dilakukan menunjukkan sebaliknya. Kesedaran terhadap budaya tidak elok ini juga masih rendah kerana tidak ramai yang tahu bahawa ianya merupakan satu kesalahan jenayah


Ini Sebab Mengapa Filem Dilwale Dulhania Le Jayenge Ditayangkan Selama 20 Tahun Di Pawagam India

Kebanyakan filem yang ditayangkan di pawagam biasanya berlangsung untuk beberapa minggu hingga beberapa bulan. Ia bergantung kepada permintaan dan sambutan orang ramai.

Di India, filem yang tidak mendapat sambutan boleh dihentikan tayangannya dari pawagam seawal seminggu selepas ditayangkan jika penonton tidak membeli tiket.

Filem Bollywood sememangnya mempunyai tarikan tersendiri dan mendapat sambutan hangat di seluruh dunia,

Namun apa yang berlaku kepada filem Dilwale Dulhania Le Jayenge yang pertama kali ditayangkan pada tahun 1995 ini adalah sangat berbeza.

Filem yang lebih dikenali sebagai "DDLJ" ini ditayangkan buat pertama kalinya pada tahun 1995, dan ia terus ditayangkan di India terutamanya di pawagam Maratha Mandir selama 1,200 minggu bersamaan dengan 20 tahun lamanya.

Ia mengisahkan tentang Raj (Shah Rukh Khan) dan Simran (Kajol), pemuda dan gadis India yang membesar di Britain lalu bertemu dalam satu pengembaraan menjejalah Eropah bersama rakan-rakan mereka.

Mereka kemudiannya jatuh cinta namun Simran sebenarnya telah bertunang dengan lelaki lain, jadi Raj terpaksa pergi ke India untuk mendapatkan cinta sejatinya semula.

Sekali imbas, ia hampir serupa dengan mana-mana filem Bollywood. Namun, mengapa filem ini terlajak sambutan?

Ia tersangat ringkas sehinggakan hanya boleh mengecapi kejayaan yang sangat dahsyat disebabkan oleh pelakon-pelakon yang mana "cinta" mereka dirasakan seperti mustahil, tetapi tak dapat ditepis oleh penonton.

Filem ini telah melonjakkan Shah Rukh Khan ke tahap kemahsyuran yang tidak dapat dibayangkan, dan menjadikan beliau sebagai jejaka Bollywood yang paling diidamkan.

Wataknya yang merupakan seorang playboy berhati baik, menjadi acuan kepada beberapa watak kemudiannya yang mana beberapa daripadanya juga dikenali sebagai Raj.

Pasangannya dengan Kajol, juga dilihatkan sebagai titik lonjakan kepada kedua-dua kerjaya mereka.

Ini bukanlah filem pertama tetapi yang ketiga bagi kedua-dua pelakon hebat Shah Rukh Khan dan Kajol bersama-sama, namun hubungan mereka dalam DDLJ menjadikan mereka salah satu pasangan yang paling panas di layar Bollywood yang pernah dilihat.

Ini merupakan satu fakta yang penting dan juga mungkin mengejutkan tentang filem Bollywood, iaitu mereka sangat sukakan Eropah.

Sejak DDLJ, pengembaraan Eropah telah menjadi seperti satu kiasan dalam panggung India dan ia disebabkan oleh filem ini.

Raj dan Simran jatuh cinta di antara Pergunungan Switzerland dan kereta-kereta api di Eropah.

Dan yang paling penting adalah mereka menjadi rapat disebabkan hakikat mereka sebagai orang luar dan sejarah budaya bersama yang tidak dimiliki oleh kebanyakan orang di sekitar mereka.

Filem ini menghasilkan lebih daripada $2 juta di luar India, dan mencetuskan trend Bollywood terhadap destinasi Eropah.

Dilaporkan bahawa satu idea awal untuk menarik penonton India antarabangsa, adalah untuk mengambil Tom Cruise untuk membawa watak Raj.

Raj dan Simran kedua-duanya tersangat rapat dengan ibu bapa masing-masing.

Walaupun Raj digambarkan sebagai lebih ke-Baratan, namun dia dan bapanya (Anupam Kher) mempunyai hubungan ibu dan anak yang rapat, seperti mana rakan-rakan.

Manakala Simran pula berasa sangat selesa untuk menceritakan hal-hal peribadi dengan ibunya (Farida Jalal).

Namun dalam rumah tangga patriarki, ibu Simran adalah lebih daripada seorang pembantu di mana dia memberikan nasihat yang sangat penting tentang tanggungjawab seorang wanita India.

Nasihat ini masih dirasai sehingga kini dan sangat benar bagi kebanyakan wanita di seluruh dunia.

Bapa Simran pula dilihatkan sebagai "penjahat" dalam filem ini, watak berkuasa dengan ciri-ciri tradisional yang ragu-ragu untuk membenarkan anaknya pergi ke Eropah.

Jadi, anda boleh bayangkan bagaimana reaksinya terhadap Simran untuk membatalkan perkahwinan dan berkahwin dengan lelaki lain.

Rasa hormat terhadap keluarga adalah apa yang membuatkan Raj dan Simran menyembunyikan cinta mereka, dan memenangi restu orang tua bukannya dengan melarikan diri bersama-sama.

Setiap kali Raj mendapat restu dari sesiapa sahaja sama ada ibu, kakak atau mana-mana ahli keluarga Simran, walaupun ia kelihatan kecil namun sebenarnya adalah kejayaan yang teramat bermakna bagi cinta pasangan muda ini.

Ini agak mengejutkan tetapi kisah tentang seorang playboy nakal yang secara tiba-tiba mengubah laluannya hanya kerana seorang wanita disebabkan cinta, telah terbukti mendapat tarikan daripada para penonton berkali-kali.

Walaupun di akhir-akhir filem, Raj melakukan perkara-perkara besar seperti pergi ke India dengan senyap-senyap dan dengan begitu licik mengambil hati ahli keluarga Simran dengan begitu, namun dia mungkin masih menjalani kehidupan playboynya jika bukan kerana Simran yang mengubah hidupnya.

DDLJ mempunyai semua ramuan klasik tipikal Bollywood, namun selepas lebih daripada 20 tahun agak jarang untuk kita melihat sebuah filem memaparkan banyak perkara yang sangat tepat.

Tak kiralah betapa "kuno" nya kita rasakan, namun percintaan yang terbina antara dua watak India yang bertemu dalam satu pengembaraan di Eropah masih dirasakan sehingga ke hari ini.

Ia memenuhi peraturan cliche Bollywood, dengan memaparkan satu keyakinan diri yang baru tentang gambaran terhadap cinta.

Idea perkahwinan atas dasar cinta masih dilihatkan sebagai satu pemberontakan pada 1990-an di India, namun babak akhir di mana ayah Simran mengalah memberikan pengakhiran kekeluargaan yang sempurna.

Filem ini ditayangkan pada tahun 1995, beberapa tahun selepas India membuka ekonominya kepada seluruh dunia.

Negara ini sedang berubah dari segi budaya dan juga ekonomi, dan golongan muda India sedang menunjukkan tahap keyakinan diri yang baru.

Filem ini dilihatkan sebagai antara salah satu yang pertama untuk benar-benar mencerminkan situasi ini.

Ia juga sangat cool dan trendy, di mana watak-watak memakai jaket denim dan seluar jeans biru.

Mereka menggabungkan fesyen India dengan reka bentuk Barat, hidup di luar negara dan mewakili India global yang baru.

2. Mengapa Dilwale Dulhania Le Jayenge Ditayangkan Selama 20 Tahun


5 Pesakit Paling Tua Covid-19 Yang Pulih Sepenuhnya di Lima Negara

Wabak Covid-19 dikatakan sangat berisiko terhadap warga tua, khasnya mana-mana individu yang berusia 70 tahun ke atas.

Ini disebabkan oleh faktor kesihatan badan seseorang menjadi faktor utama kekuatan badan melawan jangkitan yang hadir. Sudah banyak kes melaporkan tentang kematian melibatkan pesakit berusia disebabkan oleh faktor usia serta sejarah kesihatan yang kurang sempurna.

Walau bagaimanapun, ada juga kes-kes yang melawan pendapat ini dengan warga tua yang sudah pun terlalu lanjut usianya - didapati masih mampu melawan malahan berjaya sembuh sepenuhnya, dalam kadar lebih pantas berbanding pesakit-pesakit lain.

Kes-kes jangkitan ini agak unik kerana jarang berlaku, tetapi sekurang-kurangnya mampu memberikan kita sinar harapan yang baru. Berikut adalah lima kes pesakit Covid-19 paling tua yang sembuh di lima buah negara berbeza.

Dilaporkan pada 18 Mac 2020, seorang wanita Iran berusia 103 tahun didapati berjaya sembuh daripada jangkitan Covid-19, selepas dikejarkan ke sebuah hospital yang terletak di Semnan, Iran dan menerima rawatan selama seminggu.

Wanita itu menjadi individu kedua berusia lebih 70 tahun yang dijangkiti Covid-19 berjaya sembuh di Iran, selepas seorang lelaki berusia 91 tahun turut sama pulih.

Iran merupakan antara negara paling teruk terjejas akibat Covid-19, dengan kematian 3,000 lebih pesakit daripada 50,000 jumlah kes setakat artikel ini ditulis.

Kisah kejayaan wanita ini sembuh dilaporkan oleh pengarah Pengarah Universiti Sains Perubatan Semnan, menyifatkannya sebagai satu keajaiban - kerana wanita itu mempunyai tekanan darah tinggi serta penyakit lelah.

Datang dari daerah Rimini di Itali, jangkitan yang berlaku melibatkan warga tua yang hanya dikenali sebagai 'Mr. P' pada awalnya dijangkakan sukar ini.

Pandangan ini dibuat berdasarkan kepada peratusan tinggi kematian warga tua di Itali melebihi 86%, melibatkan pesakit Covid-19 berusia lebih 70 tahun. Mr. P pula sudah berusia 101 tahun.

Situasi di RImini juga menggusarkan, kerana jumlah kes di bandar itu saja melebihi 1,100 kes ketika artikel ini ditulis. Sama seperti salah seorang pesakit Covid-19 dalam senarai ini, Mr. P yang lahir pada tahun 1918 lahir ke dunia semasa wabak influenza Sepanyol tersebar, mengorbankan jutaan orang.

Mr. P bertarung dengan Covid-19 selama lebih seminggu dalam keadaan kritikal selepas dimasukkan ke wad. Mr. P dibenarkan pulang pada 27 Mac 2020.

Dijangkiti serentak dengan isterinya yang sudah berusia 88 tahun, Thomas Abraham yang 'baru' berusia 93 tahun merupakan pesakit Covid-19 tertua di India yang terselamat, setakat ini.

Apa yang lebih menggembirakan, kedua-dua pasangan ini sembuh selepas bertarung nyawa dengan jangkitan serta diletakkan dalam keadaan kritikal selama beberapa hari, ditempatkan di Hospital Perubatan Kottayam yang terletak di Kerala.

Jangkitan pasangan itu dikatakan berpunca daripada kepulangan salah seorang anak mereka dengan ahli keluarganya, yang tinggal di Itali pada bulan Mac.

Berasal dari Wuhan, nenek berusia 103 tahun ini menjadi individu paling tua di China disahkan sembuh daripada jangkitan Covid-19. Ini dipercayai disebabkan oleh faktor kesihatannya yang baik serta tidak mempunyai kerosakan organ, walaupun pada usia sangat lanjut.

Guanfen disahkan menghidapi penyakit itu pada 1 Mac 2020 dan berada dalam keadaan tenat, sehingga langsung tidak mampu berkomunikasi dengan petugas yang menjaganya. Terpaksa dibantu disuapkan makanan dan minuman serta ditukarkan lampin pakai buang, tahap kesihatan Guanfen beransur-ansur pulih dalam masa segera.

Hanya selepas 6 hari jangkitan ditemui, Guanfen dibenarkan pulang selepas didapati tidak lagi mengalami jangkitan.

Kisah warga tua berusia 104 tahun ini sangat mengharukan, kerana berbeza dengan nama dalam senarai ini - dia dan Mr. P dari Itali menjadi individu yang merasai dua wabak besar dunia sepanjang hayatnya.

Lahir pada tahun 1916, pada usia kecil dia merasai sendiri pengalaman melalui wabak demam influenza Sepanyol atau lebih terkenal dengan istilah 'Spanish flu' disebabkan oleh jangkitan virus H1N1 yang bermula pada tahun 1918 membunuh 50 ke 100 juta individu.

Terselamat, Lapschies membesar dan dikerah menyertai tentera, berkhidmat di sebuah pulau yang terletak di Alaska pada tahun 1943.

Lapschies disahkan positif Covid-19 pada 11 Mac selepas mendapati simptom pertama wujud pada 5 Mac, menjadi invdividu kedua di rumah orang-orang tua yang didiaminya dijangkiti wabak itu. Malangnya, rakannya menghembuskan nafas terakhir tetapi nasib Lapschies lebih baik, selepas menjalankan kuarantin sendiri selama lebih 2 minggu.

Ketika artikel ini ditulis, Bill Lapschies merupakan pesakit Covid-19 paling tua berjaya sembuh.


Kisah Perang Dingin WHO, Taiwan dan China Semasa Wabak Covid-19

Taiwan merupakan antara negara yang diiktiraf berjaya menangani wabak Covid-19 sejak peringkat awal penyebaran wabak, dipuji banyak pihak kerana keberkesanan sistem yang mereka perkenalkan di negara mereka.

Sistem kawalan pergerakan yang mereka gunakan menjejaki setiap langkah mereka berdasarkan kepada lokasi GPS yang diaktifkan, berjaya memantau pergerakan penduduk.

Pengenalan sistem tersebut, sikap ambil serius dan cepat bertindak yang diamalkan Taiwan serta kepercayaan warga Taiwan kepada kerajaan mereka dalam menangani Covid-19; merupakan tulang belakang kepada kejayaan pengawalan wabak di negara itu.

Malangnya, walaupun Taiwan diakui antara negara paling cekap menangani jangkitan wabak itu, pengiktirafan itu tidak mungkin daripada Badan Kesihatan Dunia sendiri atau WHO.

Ini kerana di sebalik wabak yang sedang melanda, perang geopolitik masih lagi berlaku melibatkan Taiwan dan China dengan Badan Kesihatan Sedunia (WHO) berada di tengah-tengah kedua-duanya.

Taiwan atau nama rasminya, Republik of China jika anda belum tahu - bukanlah negara yang diiktiraf wujud oleh Pertubuhan Bangsa-Bangsa Bersatu atau PBB.

Ini disebabkan oleh krisis di antara negara pulau tersebut yang dikatakan bercanggah kewujudannya dengan kedudukan negara China sebagai 'tuan punya' pulau tersebut.

Semua ini berpunca daripada perang saudara China yang berlangsung dari tahun 1927 sehingga tahun 1949. Perang saudara ini berlaku di antara kerajaan Kuomintang mewakili kerajaan awal Republik China (ROC) dengan gerakan pemerintahan baru yang dipimpin parti Komunis China (People Republic of China atau PRC) yang berjaya mengambil alih kuasa.

Selepas parti Komunis berjaya mengambil alih majoriti tanah besar China dengan penubuhan negara rasmi People Republic of China, anggota yang menyokong gerakan Kuomintang terpaksa melarikan diri ke pulau yang dikenali sebagai Taiwan pada bulan Disember 1949.

Perpindahan seramai 2 juta orang pengikut dan penyokong gerakan Kuomintang mengambil masa lebih 4 bulan, disebabkan oleh keengganan mereka mahu bekerjasama dengan PRC.

Terpaksa berundur, Presiden gerakan Kuomintang, Chiang Kai-Shek berjanji akan cuba kembali merampas jajahan mereka daripada PRC dalam satu gerakan besar-besaran yang dinamakan 'pelan Guoguang' atau 'pelan Kebangkitan Negara.'

Perancangan pelan itu bermula pada tahun 1961 sebelum siri serangan pertama yang dilancarkan pada tahun 1965 dimulakan - namun mudah dipatahkan tentera Komunis. Selepas beberapa siri kegagalan, ROC mula menimbang semula perancangan mereka.

Pada tahun 1971, negara China di bawah pemerintahan PRC diiktiraf oleh PBB, menggantikan peranan yang dipegang oleh ROC sejak tahun 1945.

Ini kerana secara tak langsung menandakan kuasa-kuasa besar dunia seperti Amerika Syarikat, Kesatuan Soviet, United Kingdom dan Perancis sudah mengiktiraf kedudukan PRC secara rasmi - menyebabkan kerajaan Taiwan hilang sokongan mana-mana kuasa besar dunia.

Dengan itu, kewujudan kerajaan Republic of China di Pulau Taiwan dianggap tidak sah serta mencabul hak kedaultan kerajaan China di pulau itu. Chiang Kai-Shek terpaksa mengangkat bendera putih, menghentikan semua usaha mahu mengambil alih China semula.

Kerajaannya mula memperkenalkan dasar pembangunan bagi membantu membangunkan Taiwan walaupun dalam masa yang sama, China terus menganggap Taiwan hanyalah sebahagian daripada wilayah mereka - dengan sokongan kuasa-kuasa besar dunia.

Itu sejarah kenapa pergelutan ini berlaku lebih 60 tahun dahulu dan kesannya dirasai hingga kini. Bagaimana? Kita akan lihat sekejap lagi.

Pada tahun 2003, akibat daripada berlakunya penularan wabak jangkitan SARS yang datang dari China serta kedudukannya dalam percaturan geopolitik dunia, Taiwan terpaksa berhadapan dengan wabak tersebut sendirian tanpa bantuan dunia luar.

Jangkitan yang dikesan bermula di Taiwan pada 25 Februari 2003 daripada seorang ahli perniagaan yang hadir di Hong Kong dan Guangdong, China menyebabkan 181 orang meninggal dunia, daripada 668 kes keseluruhannya.

Disebabkan oleh kadar kematian yang agak tinggi lebih 20%, Taiwan dilaporkan mengharapkan bantuan luar dalam menangani wabak yang melanda.

Bagaimanapun statusnya bukan sebagai negara anggota PBB secara automatik menjadikan negara itu tidak layak menganggotai WHO menyebabkan Taiwan terkontang-kanting.

Pakar penyelidik di Taiwan tidak diberikan sebarang bantuan oleh WHO dalam membantu mereka menjalankan kajian terhadap sampel virus di negara itu. Semua informasi dan dapatan kajian yang telah dijalankan, khasnya di negara China serta negara terjejas - tidak dikongsikan pada penyelidik Taiwan.

Beberapa siri lawatan ke China terpaksa dilakukan badan perubatan Taiwan namun kerjasama yang diterima mereka agak dingin.

Disebabkan situasi yang meruncing, akhirnya penyelidik di Taiwan terpaksa menggunakan kaedah sama seperti orang kebanyakan - merujuk kepada laman web rasmi WHO bagi mendapatkan maklumat tentang wabak ketika itu.

Malangnya, informasi yang boleh diperolehi daripada laman web rasmi WHO agak terhad serta kebiasaannya lambat dikemaskini, menyukarkan lagi penyelidik perubatan Taiwan menguruskan wabak.

WHO pula pada ketika itu memilih jalan selamat. Setiap kali pihak dari Taiwan cuba menghubungi WHO bagi mendapatkan bantuan - WHO mengarahkan agar Taiwan menghubungi China terus.

Dengan sejarah kedua-dua negara tersebut yang kami sudah ceritakan di atas, anda boleh bayangkan bagaimana tegangnya situasi ketika itu buat Taiwan; dipaksa meminta pertolongan kerajaan yang tidak pernah mengiktiraf kedudukan mereka.

Itulah yang WHO lakukan sehingga kini dalam menangani isu hubungan Taiwan dan China.

Dibiarkan sendiri, Taiwan terpaksa bergantung kepada penyelidikan domestik dalam menangani wabak SARS 2003 dan hasilnya, mereka berjaya mengawal wabak tersebut walaupun berdepan kesukaran akibat kekangan politik.

Semasa wabak Covid-19 baru hendak merebak, kerajaan Taiwan sudahpun memperkenalkan kawalan ke atas sempadan daerah dan negara serta melarang sebarang bentuk eksport topeng muka keluar, bagi memastikan bekalan dalam negara mereka cukup.

Persediaan itu dikatakan berpunca daripada krisis melibatkan Taiwan, China dan WHO pada tahun 2017; selepas Taiwan tidak lagi dibenarkan menyertai sidang kemuncak kesihatan sedunia yang dianjurkan setiap tahun oleh WHO.

Tindakan ini dikatakan berpunca daripada tekanan Beijing, namun dinafikan jurucakap kerajaan China.

Situasi ini kekal sehingga kini, walaupun Taiwan turut sama perlu berdepan wabak Covid-19. Bezanya kali ini, Taiwan menyifatkan WHO dan masyarakat dunia kerugian, kerana tidak membenarkan Taiwan membentangkan hasil dapatan mereka dalam menangani wabak Covid-19 dengan berkesan.

Dari perspektif Taiwan - disebabkan oleh pemulauan masyarakat antarabangsa khasnya daripada WHO sendiri memerlukan mereka belajar untuk berdikari. Teknologi menjadi senjata utama mereka.

Sistem kuarantin warga Taiwan dikawal melalui satu sistem komputer berpusat di mana kedudukan mereka dipantau 24 jam sehari. Mana-mana individu yang baru pulang dari negara luar akan diwajibkan menjalani kuarantin 14 hari. Sekiranya dikesan melanggar kuarantin, akan menyebabkan saman berjumlah NT$1 juta (RM143,055) dikeluarkan.

Pengeluaran topeng muka daripada pengeluar domestik dipertingkatkan, dengan setiap warga Taiwan hanya dibenarkan menggunakan 3 topeng satu minggu.

Hidup di Taiwan masih berjalan seperti biasa, dengan pejabat serta sekolah tetap beroperasi. Hanya pemeriksaan suhu dan penggunaan wajib bahan antiseptik nyah kuman semasa masuk premis dilaksanakan.

Warga Taiwan tampak yakin kerajaan mereka mampu menangani wabak ini berdasarkan kepada sejarah yang telah mereka lalui, bersendirian menangani wabak SARS kali pertama. Jadi tidak menghairankan Taiwan masih mampu berdepan wabak Covid-19 sendirian.

Sejarah pembentukan negara mereka yang bermula dengan langkah berani 2 juta warga asal China memulakan hidup baru, sudah cukup menandakan tingginya keyakinan rakyat mereka pada kemampuan pentadbir negara mereka.


Kenapa Lelaki Lebih Berisiko Mati Berbanding Wanita : Covid-19

Bilangan pesakit yang meninggal di seluruh dunia akibat daripada penyakit Covid-19 yang disebabkan oleh Coronavirus SARS-CoV-2 semakin meningkat dari hari ke hari. Di negara Sepanyol, pesakit yang mati akibat Covid-19 ini kebanyakannya adalah lelaki, yang berumur melebihi 80 tahun dan mempunyai sejarah masalah kesihatan - khususnya, berkaitan dengan jantung.

Menurut laporan dari Institut Kesihatan Carlos III (ISCIII), yang telah menganalisa 16,000 kes Coronavirus, terdapat 566 kematian yang telah berlaku. Data yang diperolehi mendedahkan bahawa walaupun penyakit ini memberi kesan lebih sedikit kepada lelaki daripada wanita (iaitu sebanyak 52%), bilangan lelaki yang meninggal akibat penyakit dalam sampel data ini hampir dua kali ganda daripada bilangan wanita, iaitu 376 orang lelaki berbanding 190 orang wanita.

Walaupun masih belum ada kajian klinikal yang menghuraikan faktor-faktor risiko, berdasarkan semua bukti setakat ini ia menunjukkan kadar kematian dipengaruhi oleh sejarah masalah kesihatan.

Ini dijelaskan oleh Fernando Simón, Pengarah Pusat Penyelarasan Kementerian Kesihatan bagi Isu-Isu Kesihatan Sepanyol "penyakit ini (Covid-19) lebih memberi kesan kepada beberapa kumpulan yang berisiko tertentu; orang yang mempunyai tekanan darah tinggi, orang yang mengalami masalah pernafasan dan pesakit diabetes.

Mereka semua mempunyai kadar kematian yang lebih tinggi," jelasnya. "Penyakit-penyakit ini lebih mempengaruhi lelaki daripada wanita, jadi ianya normal jika kadar kematian lebih tinggi bagi golongan lelaki.”

Dalam kes-kes yang dianalisa oleh ISCIII, sampel yang berbeza daripada laporan terakhir daripada Kementerian Kesihatan, 74% pesakit Coronavirus yang meninggal atau yang memerlukan rawatan rapi mempunyai beberapa jenis keadaan masalah kesihatan terdahulu; 64% mempunyai penyakit Kardiovaskular, 19% mengalami masalah pernafasan , dan 16% mempunyai beberapa jenis isu lain.

Di negara-negara lain, masalah kencing manis, kanser atau imunosupresi adalah faktor utama. Laporan ini juga menggariskan faktor utama umur: hampir 90% daripada mereka yang meninggal dunia berumur lebih daripada 70 tahun (19.8% antara 70 dan 79, dan 68.9% 80 tahun ke atas).

Jika dilihat pada kadar kematian mengikut jantina di Worldometers, kadar kematian bagi lelaki adalah hampir 2 kali ganda daripada wanita, iaitu sebanyak 4.7% berbanding wanita yang hanya 2.8% kadar kematian bagi kes positif Covid-19.

Data dari China juga mendedahkan jurang kematian akibat penyakit Covid-19 ini agak besar di antara dua jantina, di mana 64% adalah lelaki berbanding 36% wanita, menurut Global Health 50/50.

Manakala di Itali, 71% kematian melibatkan pesakit lelaki manakala hanya 29% daripada kes kematian adalah wanita.

"Kami melihat pada data yang diberikan setiap negara di mana lelaki lebih terdedah kepada kematian disebabkan Covid-19, iaitu lebih 10% hingga dua kali ganda daripada wanita," kata Profesor Sarah Hawkes, Pengarah Pusat UCL untuk Jantina dan Kesihatan Global di United Kingdom.

Di Perancis, data dari Institut Kesihatan Awam menunjukkan bahawa, dari 1 Mac hingga 22 Mac, 57% daripada kematian akibat Covid-19 adalah lelaki dengan purata usia adalah 81 tahun.

Daripada statistik Global Health 50/50 juga, setakat pada 27 Mac (bagi sesetengah negara) peratusan kematian bagi lelaki melebihi 54%, di mana peratusan kematian wanita kurang daripada 46%.

Pilihan gaya hidup dan tabiat juga memainkan peranan, di mana lelaki berkemungkinan kurang mendapatkan bantuan perubatan di saat tanda-tanda awal penyakit atau mengikuti saranan kesihatan awam yang diberikan.

Kajian juga menunjukkan bahawa lelaki juga kurang cenderung mencuci tangan atau mencuci tangan menggunakan sabun.

Lelaki juga lebih cenderung untuk menjalani tabiat gaya hidup yang berisiko seperti minum minuman beralkohol dan merokok, di mana insiden melibatkan lelaki lebih tinggi pada penyakit paru-paru dan kardiovaskular.

Faktor biologi juga berperanan dalam menyumbang kepada kecenderungan penyakit berlaku, contohnya hormon, terutama Estrogen, memainkan peranan dalam meningkatkan tindak balas antiviral wanita.

Struktur genetik juga merupakan faktor penting lain, dengan sejumlah besar gen yang mengawal tindak balas imun yang dikodkan pada kromosom X, di mana wanita mempunyai dua kromosom X manakala lelaki hanya mempunyai satu.

"Kami tahu bahawa sistem imunisasi wanita berfungsi secara berbeza berbanding lelaki, badan wanita merupakan tuan rumah kepada janin bayi selama sembilan bulan tanpa ia ditolak sebagai badan asing," kata profesor Hawkes.

Tetapi Hawkes berkata, apabila virus menyerang, jurang jantina tidak kelihatan ketara - wanita juga berisiko dijangkiti sepertimana golongan lelaki.

Walaupun masih terlalu awal untuk menentukan mengapa jurang jantina muncul, penyelidik menunjukkan beberapa faktor yang mungkin.

Dr. Summer McGee, Dekan Sekolah Sains Kesihatan di Universiti New Haven, bersetuju bahawa, walaupun masih belum terbukti, Estrogen berfungsi sebagai perlindungan daripada Coronavirus.

"Ia mungkin menjangkau setahun atau lebih untuk kita memahami genetik dan tabiat kita melindungi atau mendedahkan kita kepada risiko yang lebih besar penyakit COVID-19," tambah McGee. "Selain daripada ‘sosial distancing’, kita tahu ianya berhasil."

Teori ini disokong oleh María del Mar Tomás, jurucakap Persatuan Penyakit Berjangkit dan Mikrobiologi Klinikal (SEIMC) Sepanyol, yang menerangkan bahawa faktor genetik yang belum kita pastikan juga dapat memainkan peranan.

Hujah yang sama disokong oleh Germán Peces-Barba, Naib Presiden Pneumology dan Persatuan Pembedahan Thoracic Sepanyol (SEPAR). "Kadar kematian adalah berkaitan dengan usia dan komorbiditi, dan di Sepanyol lelaki tua lebih banyak mempunyai masalah kesihatan," jelasnya.

Sesetengah penyelidik juga menunjuk bahawa perbezaan hormon dan sistem imun boleh memainkan peranan dalam tindak balas badan terhadap Coronavirus, tetapi ini adalah spekulasi yang belum terbukti buat masa ini.

Secara kesimpulannya, risiko kematian akibat Covid-19 adalah lebih tinggi pada pesakit positif yang mempunyai masalah kesihatan seperti sakit jantung, darah tinggi, diabetes, kardiovaskular dan masalah pernafasan.

Di Malaysia juga, kira-kira 70% dari kes kematian melibatkan lelaki. Walaupun pada amnya, ia belum dibuktikan secara saintifik bahawa jantina memainkan peranan utama, tetapi kita sebagai rakyat Malaysia harus berwaspada dan menjaga 'social distance' kita terutama yang mempunyai ibu bapa yang mempunya sejarah penyakit seperti yang disebut di atas.

Tanggungjawab kita sebagai anak adalah menjaga mereka tatkala berlakunya musibah sebegini. Jika perlu, halang atau nasihati mereka (ibu bapa) terutamanya bapa untuk duduk di rumah jika mereka ingin keluar (tanpa tujuan penting) sepanjang Perintah Kawalan Pergerakan dijalankan, lakukanlah tanggungjawab kita sebagai anak.


Meninggal Dunia Akibat Wabak Covid-19 Dianggap Mati Syahid Atau Tidak?

Satu isu patut mendapat perhatian masyarakat kita khasnya melibatkan individu yang beragama Islam, adalah berkenaan pengurusan jenazah individu yang telah meninggal dunia akibat wabak Covid-19.

Persoalan yang pasti bermain difikiran kita adalah bagaimanakah pengurusan jenazah seseorang pesakit itu perlu disempurnakan? Sedangkan kita berada dalam situasi di mana mayat seseorang masih lagi mampu menjangkitkan virus pada individu yang diperlukan menguruskannya.

Adakah dia perlu diuruskan seperti biasa ataupun ada keringanan yang diberikan dalam urusan persemadian si mati? Mari kita belajar tentang isu.

Satu kenyataan yang dibuat oleh Presiden kepada Parti Islam Se-Malaysia atau PAS, Tuan Guru Dato' Abdul Hadi bin Awang menerusi laman Twitter rasmi beliau menyatakan bahawa mana-mana individu yang meninggal dunia disebabkan wabak Covid-19; layak dianggap meninggal dalam keadaan syahid akhirat.

Dalam penerangannya yang ditulis secara ringkas, beliau cuba menerangkan kepada pembaca tentang status individu yang meninggal dunia dalam keadaan syahid, dengan wujud beberapa kategori syahid yang diketahui.

Menurut beliau, terdapat 3 jenis syahid, iaitu syahid dunia dan akhirat, syahid akhirat dan syahid dunia.

Beliau meletakkan kumpulan individu yang meninggal akibat wabak Covid-19 sama dengan golongan individu yang meninggal dunia semasa menjalankan tugas bukan dalam berbentuk peperangan melawan musuh.

Menurut laman web Mufti Wilayah Persekutuan dalam fatwa siri ke 473, memang benar ada dalil atau penghujahan yang menyokong pandangan status kematian pesakit akibat wabak sebagai syahid.

Imam Ibn Hajar al-‘Asqalani dijadikan sandaran hujah berdasarkan kepada kitab Fathul Bari yang menyebut dua kategori mati syahid dengan tambahan satu lagi golongan berdasarkan kepada pandangan Imam al-Nawawi, seperti yang dinyatakan Dato' Abdul Hadi bin Awang.

Dalam konteks pandangan sarjana Islam, penyakit asal yang dirujuk bagi membenarkan pandangan ini adalah penyakit taun yang pernah melanda masyarakat dunia.

Dengan mengambil kira persamaan yang wujud antara wabak taun dan wabak Covid-19, wujud dalil yang menyokong pandangan bahawa sebarang bentuk wabak harus dinilai secara terbuka bukan hanya terhad kepada wabak taun sahaja.

Ini kerana wabak dilihat sebagai sejenis musibah yang menimpa masyarakat sehingga menyebabkan kematian, sama seperti kesan taun.

Oleh itu, pandangan yang dikeluarkan oleh pihak Mufti menyokong kenyataan yang dikeluarkan oleh Dato' Abdul Hadi bin Awang tanpa perlu wujud sebarang keraguan berkenaan status jenazah.

Kenapa isu ini penting untuk diperjelaskan? Ini kerana hanya dengan mengetahui status syahid pesakit wabak, barulah kita tahu bagaimana urusan pengebumiannya.

Dalam urusan pengebumian jenazah pesakit Covid-19, telah wujud beberapa kekeliruan tentang cara dan kaedah yang perlu digunakan oleh mereka yang terlibat.

Satu insiden melibatkan waris kepada seorang mangsa Covid-19 bernama Hassan bin Abdul Wahab timbul, selepas pihak hospital meminta pihak waris menguruskan sendiri urusan mandi jenazah - sedangkan perkara itu sepatutnya perlu dilakukan oleh pihak hospital sebelum urusan pengebumian.

Salah faham ini timbul disebabkan oleh kekeliruan yang berlaku di pihak Jabatan Kesihatan Kelantan yang tidak jelas tentang prosedur sebenar kaedah pengebumian sepatutnya.

Tidak dapat dielak berlakunya kekeliruan apabila melibatkan isu sebegini. Jabatan Kesihatan Kelantan sendiri sudah mengeluarkan kenyataan maaf atas kesulitan yang berlaku.

Saranan pihak luar yang lebih mementingkan proses pembakaran mayat yang meninggal dunia akibat wabak, juga menjadi faktor utama kekeliruan masih terjadi; kerana keperluan penyempurnaan jenazah orang Islam sudah pastilah berbeza.

Perbincangan tentang status syahid perlu dibangkitkan bagi menjelaskan bahawa keperluan untuk memandikan jenazah seperti biasa tetap ada - kerana status kematiannya dikategorikan sebagai syahid akhirat.

Seseorang yang meninggal dunia dalam keadaan syahid dunia dan akhirat akibat perang mempertahankan Islam, jenazahnya tidak wajib disolatkan dan dimandikan, cukup sekadar dikebumikan. Ini berdasarkan kepada kisah yang terjadi selepas perang Uhud, di mana Rasulullah saw. mengarahkan agar tubuh semua pahlawan yang terkorban dikebumikan dalam keadaan mereka meninggal dunia.

Bagi pesakit yang meninggal akibat Covid-19, mereka masih wajib disempurnakan seperti mana-mana jenazah lain, dimandikan, dibersihkan, dikafankan, disolatkan sebelum dikebumikan.

Sekiranya urusan jenazah orang Muslim seperti biasa dirasakan berisiko tinggi akan menyebabkan jangkitan, pihak Mufti bersetuju bahawa keringanan terhadap proses itu dibenarkan - menerusi kaedah tayamum menggunakan debu atau tanah, kerana diyakini jauh lebih selamat berbanding menggunakan air.

Keringanan ini diberikan sempena melindungi pihak yang perlu menguruskan jenazah agar urusan pengebumian boleh dilakukan berdasarkan kepada kaedah paling rendah risiko. Tayamum pula hanya wajib dilakukan pada bahagian permukaan beg atau pembalut jenazah sahaja.

Kami harap artikel ini menjawab persoalan anda tentang dua isu - yang pertama, status kematian pesakit wabak masih lagi perlu dimandikan dan disempurnakan seperti biasa. Yang kedua, berdasarkan kepada risiko - proses memandikan jenazah boleh dilakukan secara tayamum agar tidak membahayakan petugas.

Sama-samalah kita doakan agar mereka yang meninggal dunia dikurniakan pahala syahid akhirat.


Bagaimana Cara Saintis Menghasilkan Vaksin?

Vaksin telah lama dianggap sebagai salah satu pencapaian kesihatan awam yang terhebat oleh manusia.

Ia dihasilkan untuk tujuan melindungi kita dari jangkitan mikroba virus atau bakteria.

Dengan penghasilan vaksin, beratus-ratus juta penyakit dan kematian telah berjaya dicegah terutamanya dalam pembasmian cacar dan mengurangkan jangkitan polio serta campak dengan ketara.

Walaupun begitu, proses penghasilan vaksin boleh memakan masa sehingga 2 tahun, dari mula hinggalah selesai.

Terdapat pelbagai jenis vaksin pada ketika ini dan masing-masing memerlukan proses yang berbeza untuk dihasilkan.

Kaedah ini digunakan untuk melemahkan virus-virus, sekaligus membuatkan proses pembiakannya di dalam badan menjadi sangat rendah.

Biasanya badan kita akan terkena jangkitan penyakit apabila virus-virus membiak berkali-kali ganda di dalam badan.

Dari segi perbandingan, virus semula jadi membiak beribu-ribu kali ganda ketika jangkitan berlaku manakala virus vaksin yang dilemahkan ini biasanya membiak kurang daripada 20 kali sahaja.

Dan oleh kerana virus-virus vaksin tidak membiak dengan begitu banyak, ianya tidak akan menyebabkan penyakit.

Malah, virus-virus vaksin membiak dengan begitu baik sehinggakan menghasilkan "sel-sel memori B", yang melindungi tubuh badan daripada jangkitan pada masa akan datang.

Kelebihan virus hidup yang dilemahkan ini adalah satu atau dua dos sahaja sudah dapat memberikan imuniti sepanjang hayat.

Namun, ia mempunyai kekurangan di mana ia biasanya tidak dapat diberikan kepada mereka yang mempunyai sistem imun yang lemah seperti pesakit kanser atau AIDS.

Vaksin campak, beguk, campak Jerman (rubela), rotavirus, polio mulut, cacar air (varicella) dan vaksin influenza (versi intranasal) dibuat dengan cara ini.

Vaksin virus nyahaktif dihasilkan dengan menyahaktifkan atau membunuh virus sepenuhnya menggunakan bahan kimia.

Dengan membunuh virus, ia mustahil untuk membiak atau menyebabkan penyakit.

Antara vaksin yang dihasilkan menggunakan teknik ini adalah vaksin polio, hepatitis A, influenza dan rabies (anjing gila).

Disebabkan virus masih dapat "dilihat" oleh badan, sel-sel sistem imun yang melindungi badan daripada penyakit akan terhasil.

Walau bagaimanapun, kekurangan kaedah penghasilan vaksin ini adalah ia biasanya memerlukan beberapa dos untuk mencapai tahap imuniti.

Menggunakan kaedah ini, hanya sebahagian daripada virus akan dihapuskan dan digunakan sebagai vaksin.

Vaksin ini terdiri daripada protein yang berada di permukaan virus.

Strategi ini boleh digunakan apabila tindak balas imun terhadap satu bahagian daripada virus itu bertanggungjawab ke atas perlindungan terhadap penyakit.

Vaksin ini boleh diberikan kepada mereka yang mempunyai sistem imun yang lemah dan imuniti untuk tempoh yang lama dicapai selepas dua dos.

Vaksin hepatitis B, kayap dan human papillomavirus (HPV) dihasilkan menggunakan kaedah ini.

Sesetengah bakteria menyebabkan penyakit dengan menghasilkan protein berbahaya yang dikenali sebagai toksin.

Beberapa jenis vaksin dihasilkan dengan mengambil toksin dan menyahaktifkannya menggunakan bahan kimia.

Vaksin yang dihasilkan menggunakan kaedah ini termasuklah difteria, tetanus dan pertussis.

Satu lagi strategi untuk menghasilkan vaksin bakteria adalah dengan menggunakan sebahagian daripada salutan gula atau polisakarida dari bakteria itu.

Perlindungan terhadap jangkitan daripada sesetengah bakteria adalah berdasarkan imuniti terhadap salutan gula ini dan bukannya keseluruhan bakteria tersebut.

Walau bagaimanapun, disebabkan kanak-kanak tidak menghasilkan tindak balas imun yang begitu baik terhadap salutan gula ini sahaja, salutan ini akan terhubung dengan protein yang tidak berbahaya dan dikenali sebagai vaksin "konjugasi polisakarida".

Antara vaksin yang dihasilkan dengan cara ini adalah Haemophilus influenzae jenis B atau Hib, pneumococcal dan sesetengah vaksin meningococcal.

Sama seperti vaksin virus nyahaktif, vaksin bakteria boleh diberikan kepada pesakit dengan sistem imun yang lemah, tetapi ia biasanya memerlukan beberapa dos untuk menghasilkan imuniti yang mencukupi.


Bolehkah Wabak Covid-19 Berpindah Melalui Hubungan Seks?

Tempoh kawalan pergerakan memang sesuatu yang agak sukar untuk ditempuhi bukan - apatah lagi kalau anda berseorangan?

Bagi mereka yang dah berumah tangga, syukurlah. Anda ada seorang peneman di kala sunyi - selain daripada televisyen, telefon pintar dan rangkaian internet.

Ramai juga berseloroh bahawa tempoh cuti sepanjang kawalan pergerakan ini, merupakan waktu yang baik untuk pasangan melakukan aktiviti seksual dengan kekerapan tinggi dalam usaha menimang cahaya mata.

Jadi rasanya belum terlewat untuk kami jelaskan kepada anda satu persoalan walaupun tempoh kawalan dah masuk minggu ketiga; bolehkah virus penyebab Covid-19 berpindah melalui hubungan seksual suami isteri?

Adakah anda risau untuk menjalinkan hubungan seks dengan pasangan anda semasa berlakunya wabak? Jangan risau.

'Corona virus disease-2019' atau Covid-19 bukan merupakan sebuah penyakit yang mampu berjangkit melalui hubungan kelamin. Jadi hubungan seks tidak akan memindahkan virus penyebab Covid-19 walaupun pasangan anda dijangkiti.

Seperti yang kami sudah utarakan dalam artikel kami sebelum ini, wabak Covid-19 yang melanda mampu menyebabkan individu yang sebenarnya dijangkiti langsung tidak menampakkan sebarang tanda jangkitan.

Apa yang membimbangkan dalam melakukan hubungan seksual semasa musim wabak, adalah keperluan dua insan bercinta merapatkan tubuh mereka. Adalah mustahil untuk mana-mana pasangan mampu melakukan hubungan seks dari jarak jauh. Hahaha!

Jika hubungan kelamin tidak menyebarkan virus, sentuhan tubuh suami isteri yang salah seorangnya dijangkiti - pasti akan menyebabkan jangkitan.

Baik, kita dah jelas bagaimana wabak Covid-19 tidak boleh berpindah melalui hubungan kelamin. Lega? Tunggu dulu.

Apa yang mampu memindahkan virus Covid-19 bukanlah hubungan kelamin tetapi sebaliknya tindakan-tindakan yang dilakukan semasa hubungan seks, yang mampu menyebarkan wabak.

Tindakan yang pertama adalah ciuman atau sebarang bentuk sentuhan muka dengan muka. Ini kerana kita sudah tahu Covid-19 mampu merebak melalui titisan air yang berpindah dari individu dijangkiti kepada individu sihat.

Ciuman mampu menyebabkan pertukaran air liur berlaku, membolehkan jangkitan berpindah sekiranya ada. Kesan batuk atau bersin juga mampu menjadi agen pemindahan virus yang efektif.

Sekiranya anda dan pasangan ada 'hobi aneh' yang tak mahu kami jelaskan - anda perlu tahu, bahagian lubang dubur juga mampu memindahkan virus sekiranya ciuman dilakukan di situ; hasil daripada najis yang dijangkiti virus.

Apa boleh kita buat untuk melindungi diri dan pasangan kita?

Yang paling penting - lakukan seks dengan pasangan anda sahaja. Sekiranya dia perlu keluar membeli barangan keperluan, pastikan dia mandi dan membasuh badan terlebih dahulu selepas pulang kalau keinginan hadir.

Jangan lakukan seks dengan pasangan yang tidak sihat walau seteruk mana pun nafsu anda merintih kesepian. Perhatikan tanda-tanda seperti demam panas, batuk, sakit tekak dan sesak nafas sebagai petunjuk. Besar kemungkinan itu bukanlah jangkitan Covid-19, tetapi lebih baik kita tak ambil risiko kan?

Apa yang penting - sekiranya anda sendiri merasa tidak sihat; elakkan daripada mahu menjalankan sebarang aktiviti mesra suami isteri. Amalkan penjarakkan selamat di antara anda dan pasangan.

Kami pasti dalam keadaan wabak ini, pasangan anda pasti faham kenapa anda mengambil tindakan sebegitu. Tak usahlah sampai bermasam muka pula ya!

Satu sifat virus yang kita ketahui daripada keluarga SARS-CoV ataupun MERS-CoV yang menjadi penyebab jangkitan akut pernafasan Timur Tengah, adalah bagaimana jangkitannya akan lebih kuat pada individu lelaki berbanding individu wanita. (pautan PDF)

Individu wanita dilaporkan mempunyai sistem pertahanan yang lebih baik melawan jangkitan virus corona, disebabkan oleh kehadiran reseptor-reseptor estrogen dalam badan mereka yang lebih banyak - berbeza dengan lelaki yang mengandungi kadar estrogen lebih rendah.

Perbezaan kadar estrogen ini banyak membantu melindungi paru-paru wanita dalam serangan virus corona, mampu 'menekan' aktiviti virus agar menjadi perlahan.

Buat masa sekarang, walaupun majoriti kajian menyifatkan virus corona penyebab Covid-19 bukanlah virus yang mampu berpindah melalui hubungan kelamin - pendapat ini dibuat berdasarkan kepada kajian lampau melibatkan virus corona lain.

Belum ada lagi kajian dibuat terhadap sampel virus SARS-CoV-2 bagi menjelaskan perihal perpindahan virus ini melalui hubungan seksual.

Jadi kami nasihatkan kepada kaum suami - berhati-hatilah dengan isteri anda.

Dia mungkin kelihatan sihat kerana badannya terbukti lebih kuat mampu melawan virus corona tetapi sekiranya dia dah dijangkiti, satu ciuman dari isteri sudah cukup untuk anda dijangkiti juga.

Yang akan sakit lebih teruk, anda lah - siapa lagi?

Kami bergurau saja ya. Amalkan pendekatan selamat. Ambillah suhu badan sebelum bersama. Cuci tangan. Gosok gigi. Kurangkan ciuman.


4 Negara Paling Brutal Dalam Melaksanakan Perintah Kawalan Pergerakan (PKP)

Setakat apa yang kita tahu sehingga 1 April 2020, belum terdengar lagi apa-apa berita dikongsikan berkaitan kekerasan taktik pihak penguasa negara kita, dalam memastikan arahan kawalan pergerakan dipatuhi.

Bagaimanapun di beberapa negara lain - berikutan daripada keengganan orang ramai menuruti arahan ini, pihak berkuasa khasnya pihak polis dan tentera terpaksa menggunakan taktik yang agak ganas dalam mendidik masyarakat, agar faham situasi yang sedang dihadapi.

Berikut adalah empat negara paling keras setakat ini melaksanakan kawalan, ibarat matlamat menghalalkan cara. Pada pandangan anda, adakah tindakan ini wajar atau tidak wajar? Kami ingatkan; video-video yang kami sertakan dalam artikel ini, mungkin akan membuatkan anda tersinggung.

Arahan supaya setiap warga Perancis mengurungkan diri di dalam rumah secara suka rela pada awalnya langsung tidak diendahkan. Restoran masih penuh, bar masih dikunjungi dan orang ramai masih tenang seakan tiada apa berlaku. Pihak polis juga seakan takut untuk mengambil tindakan.

Bimbang dengan situasi yang melanda serta keengganan orang ramai memberikan kerjasama, kerajaan Perancis memperkenalkan sistem dokumen yang dinamakan attestation de déplacement dérogatoire bagi menjadi pas kebenaran perjalanan semua individu.

Hasil daripada perintah kawalan yang ditambahbaik -pihak polis Perancis mula keras dalam usaha mereka. Setiap individu yang gagal membawa pas akan didenda RM630 untuk satu kesalahan dan satu pas yang perlu dicetak sendiri oleh orang ramai, hanya laku untuk satu hari saja. Esoknya, perlu dicetak pas baru untuk hari tersebut. Ini menyukarkan situasi orang ramai.

Arahan kawalan pergerakan baru mula dilaksanakan di negara Afrika Selatan, namun masyarakat dunia tidak perlu menunggu lama untuk mendapat bukti taktik agresif yang digunakan oleh pihak tentera Afrika Selatan (SANDF) dalam menangani situasi.

Beberapa insiden berlaku melibatkan orang ramai dan pihak berkuasa yang menggunakan apa saja kaedah yang dirasakan perlu, dalam memastikan semua orang patuh dengan perintah kurungan rumah yang dilaksanakan.

Selepas serbuan ke atas sebuah rumah menemui sekumpulan lelaki masih lagi enak minum-minum, anggota tentera terpaksa menggunakan kekerasan bagi menyuraikan mereka.

Kekeliruan melibatkan arahan juga menyebabkan berlakunya pergaduhan. Beberapa orang pihak penguatkuasa gagal memahami bahawa arahan kurungan hanya melibatkan ruangan awam, bukannya laman rumah kediaman - menyebabkan ada anggota polis dan tentera yang menyerang orang awam dalam kawasan kediaman mereka, kerana beranggapan arahan itu memerlukan semua individu duduk di dalam rumah sahaja.

Selain itu, tentera Afrika Selatan juga sudah mula menggunakan meriam air dan peluru getah dalam mengawal situasi, sejak hari pertama perintah kawalan dilaksanakan. Peluru getah itu khas disediakan untuk individu yang masih keluar membeli belah seperti biasa. Menakutkan bukan?

Di negara Kenya, beberapa kes melibatkan keganasan yang dilakukan oleh pihak berkuasa terhadap individu yang ingkar arahan kawalan sudah mula disebarkan.

Apa yang paling menakutkan adalah tindakan yang diambil oleh pasukan polis Kenya selepas menyerang penumpang yang menunggu sebuah feri hadir beberapa jam sebelum tempoh kawalan bermula, dengan tembakan gas pemedih mata.

Ini menyebabkan ratusan orang yang berada dalam feri tersebut mula mengalami masalah penglihatan, muntah dan pengsan. Tidak cukup dengan itu, ramai individu yang ada di kawasan itu diserang dengan belantan. Wanita, lelaki tak kira usia - semua menjadi mangsa.

Jika anda rajin menyelusuri internet seminggu dua ini, pasti anda sudah menonton sekurang-kurangnya satu video melibatkan kaedah ganas polis India dalam memastikan arahan berkurung dipatuhi.

Tidak dapat dinafikan di antara semua negara, India mempunyai pasukan keselamatan paling keras menjalankan tanggungjawab mereka.

Kerajaan India menutup sepenuhnya rangkaian jalan keretapi serta perkhidmatan bas antara bandar. Ini menyebabkan banyak pihak yang berada dalam keadaan tiada sumber pendapatan terpaksa berjalan kaki untuk pulang ke rumah masing-masing. Seorang jurutera yang khayal disebabkan medikasi ditembak pihak polis selepas didakwa cuba mencetuskan kekacauan.

Apa yang menakutkan, situasi huru-hara yang berlaku di India turut sama diambil kesempatan oleh anggota penguatkuasa yang korup, seperti satu insiden di Bihar. Seorang pemandu yang membawa muatan ubi kentang diminta membayar amaun untuk dibenarkan melalui laluan yang ditutup. Enggan membayar, pemandu itu ditembak di bahagian kaki. Ketiga-tiga polis yang terlibat sedang digantung tugas, bakal didakwa atas cubaan membunuh.

Selain memukul dengan belantan mana-mana individu yang ingkar arahan, pesalah juga didenda dengan bermacam jenis hukuman lain seperti tekan tubi, bangkit tubi atau mencangkung dalam tempoh tertentu.

Banyak kes kematian dilaporkan berlaku, seperti kes seorang pemandu ambulans yang mengejarkan pesakit ke hospital ditemani ayahnya. Didakwa melanggar peraturan, polis menyerang anak beranak itu sebelum kedua-duanya dilepaskan selepas membayar habuan rasuah.

Bagaimanapun, ayah pemuda itu meninggal dunia selepas hilang kesedaran diri beberapa minit selepas melepasi lokasi kawalan polis itu.

Seorang lelaki di Bengal yang keluar rumah untuk membeli susu semasa tempoh kurungan berjalan, meninggal dunia selepas dipukul oleh sekumpulan polis yang menahannya. Pihak polis menyifatkan pemuda berusia 32 tahun itu mati akibat serangan jantung.

Teruk situasi di negara luar. Sama-samalah kita doakan agar semua pihak di negara kita dapat memberikan kerjasama, agar kesejahteraan orang ramai dan juga pihak penguatkuasa dapat dijaga.


Mutasi dan Penggabungan Semula : Bagaimana Virus Mahu Terus Hidup

Sekiranya anda berbual dengan mereka yang gemar dengan teori konspirasi, pasti akan ada dakwaan yang menyalahkan pihak tertentu sebagai dalang di sebalik penyebaran virus apabila berlakunya wabak.

Tuduhan tentang kajian dan penyelidikan yang sengaja dijalankan untuk mencipta virus sebagai senjata, memang ada benarnya. Kami pun sudah menyenaraikan tentang topik itu dalam artikel kami. Bagaimanapun, sesuatu yang tak dapat kita nafikan benar berlaku - adalah perubahan pada sifat virus disebabkan oleh faktor semulajadi.

Ada banyak faktor yang menyebabkan virus mampu berubah-ubah sifatnya, daripada tidak berisiko sehinggalah mampu menyebabkan kematian manusia. Apa yang kita perlu tahu, semua ini berlaku tanpa ada campur tangan manusia.

Bagaimana? Jom kita belajar tentang proses perubahan sesuatu virus yang berlaku setiap masa.

Realitinya, virus hanyalah satu bendasing atau kuman yang ringkas - tidak mampu menghasilkan tenaga serta mempunyai kebolehan yang sangat terhad dan hanya satu fungsi saja - iaitu menjangkiti sel perumah kemudian menghasilkan replika dirinya berulang kali.

Virus mempunyai sifat tidak pernah berhenti berubah dari segi genetiknya. Oleh sebab itu, kajian berkenaan virus besar kemungkinan tidak akan terhenti - kerana setiap virus akan melalui perubahan, walau sekecil mana sekalipun menerusi dua proses utama yang telah berjaya kita kenalpasti.

Dua proses itu adalah proses mutasi dan proses penggabungan semula. Hanya selepas virus melalui proses inilah baru tahap kesesuaian atau keserasian virus (virulence) akan meningkat.

Bagaimanapun, apabila sesuatu virus telah menjalani salah satu atau kedua-dua proses yang menyebabkannya mengalami perubahan - keserasian virus yang sebelum itu terhad, akan mula berubah dan bertambah. Virus yang berubah mula memiliki kebolehan untuk menjangkiti spesis yang lebih luas skopnya.

Ramai selalu sebut mutasi virus - tetapi apa sebenarnya proses mutasi?

Mutasi sebenarnya adalah kesilapan atau kecacatan yang berlaku pada sel virus tertentu semasa hayatnya, tetapi kecacatan yang berlaku tidak cukup untuk mengganggu sistem asas virus tersebut agar dapat terus hidup dalam perumahnya.

Proses mutasi virus merupakan satu perubahan semula jadi yang akan berlaku setiap masa dan mutasi terhadap sesuatu virus berlaku hanya melalui tiga cara sahaja.

Pertama, adalah disebabkan kecacatan yang wujud akibat daripada perubahan sifat virus selepas terdedah kepada cahaya UV dan juga sinar-X. Sinar X di sini bukanlah bermakna sinar seperti dalam bilik radiografi - tetapi sinar-X yang wujud secara semulajadi akibat perubahan alam.

Yang kedua adalah disebabkan oleh perubahan yang berlaku kepada asid nukleik yang membentuk 'badan' virus tersebut sehingga menyebabkannya rosak.

Kaedah ketiga sesuatu mutasi berlaku adalah melalui abnormaliti yang terjadi semasa enzim dalam badan virus mereplikakan nukleik asid dan berlakunya kesilapan semasa menghasilkan replika dirinya.

Setiap virus yang menyerang hos akan menghasilkan replika serupa dengan asalnya semasa proses jangkitan atau lebih tepat, semasa proses inkubasi. Bagaimanapun, dalam sesetengah situasi, wujud dua virus dari keluarga sama menjangkiti satu hos dalam satu masa.

Jika ini berlaku, peratusan untuk penggabungan semula virus berlaku amatlah cerah.

Penggabungan semula virus (recombination) hanya akan terjadi apabila dua virus yang datang daripada keluarga virus yang sama tetapi strain asalnya yang berbeza berinteraksi, semasa berlakunya proses replikasi virus.

Penggabungan semula dari apa yang kita tahu, hanya berlaku apabila melibatkan dua jenis virus daripada kumpulan yang sama (dua virus influenza, dua virus corona dsb.) yang akan menghasilkan virus yang mewarisi ciri-ciri genetik yang dimiliki kedua-dua sumber asalnya.

Dalam bahasa pasar, apabila dua virus daripada dua kumpulan yang sama menjangkiti dan berkongsi satu hos badan - kedua-dua virus boleh bercantum replikasnya sehingga menghasilkan 'anak' yang mempunyai sifat baru. Anak ini, hasil proses penggabungan semula virus - akan mempunyai sifat serta ciri-ciri yang berbeza berbanding kedua-dua 'ibu bapa' asal virus tersebut.

Sebagai contoh, jika sebelum itu 'ibu atau bapa' nya tidak mampu menjangkiti haiwan spesis lain selain kelawar, anaknya itu berkemungkinan mempunyai kebolehan untuk menjangkiti spesis itu. Banyak kemungkinan boleh berlaku melibatkan hasil penggabungan semula ini.

Sekiranya hasil penggabungan semula itu belum pernah ditemui - penyelidik akan menamakannya sebagai 'virus novel' atau 'virus baru.' Sebab itulah pada awalnya virus SARS-CoV-2 dinamakan pada awalnya sebagai NCoV-2019 bagi melambangkan statusnya sebagai jenis virus yang kali pertama diketahui manusia.

Seperti yang sudah diperjelaskan, hanya dengan melalui dua proses ini virus boleh meningkatkan kadar kesesuaian mereka dengan hos atau perumah yang berbeza atau baru, mampu melompat dari satu spesis kepada spesis lain.

Kedua-dua proses ini dalam lapang kajian virus dikategorikan di bawah proses evolusi virus, di mana virus dianggap melalui proses evolusi bagi membolehkannya menyesuaikan diri dengan perubahan yang membolehkannnya terus hidup dan kekal disebarkan.

Apabila virus menjalani mutasi, perubahan pada virus itu akan membolehkan hos yang sebelum itu mungkin mampu membunuhnya tidak dapat lagi menemui kehadirannya dalam badan. Seseorang manusia atau seekor haiwan yang sebelum ini mungkin mempunyai sistem pertahanan badan melawan virus, tidak lagi mempunyai imuniti kepada virus itu selepas virus itu menjalani mutasi.

Dengan menjalani proses penggabungan semula dengan virus lain, sesuatu virus itu akan mempercepatkan proses penggabungan genetik yang baik serta membuang mutasi yang ada sebelum itu - membolehkannya memiliki semua sifat-sifat yang baik tanpa memiliki lagi kecacatan yang berlaku pada 'ibu bapanya.'

Mutasi dan penggabungan semula merupakan proses semulajadi di mana virus berevolusi mencari hos yang sempurna - yakni hos yang tidak akan membunuhnya dan juga tidak mati akibat dijangkitinya, tak kiralah haiwan atau manusia.

Manusia juga sebenarnya mendapat manfaat dalam memahami susur galur virus, hasil daripada dua proses ini.

Oleh kerana kecacatan-kecacatan akibat mutasi yang berlaku pada sesuatu virus bersifat kekal diwarisi oleh keturunannya, secara tak langsung apabila berlakunya sesuatu wabak - kita dapat memahami asal-usul virus itu daripada kecacatannya.

Ini berdasarkan kepada kesan mutasi yang telah terjadi kepada sampel virus, membolehkan kita mengkaji semula perubahan-perubahan yang telah berlaku dengan mengundur ke belakang, mengkaji setiap peringkat mutasi yang ada sebelum kita sampai kepada virus utama atau asalnya.

Daripada rantaian inilah kita dapat memahami dan menjawab soalan yang berkait dengan rantaian virus manakah yang telah menyebabkan wabak.

Hanya dengan memahami rantaian dan susur galur virus yang merebak, barulah manusia dapat mencipta suntikan vaksin yang mampu mengaktifkan sistem pertahanan tubuh kita agar tahu bagaimana hendak melawan jangkitan sesuatu virus.

Sebagai contoh - dalam proses pembuatan vaksin bagi penyakit polio, poliovirus dibiarkan menjangkiti sel buah pinggang haiwan monyet yang akan menyebabkan mutasi, disebabkan oleh keperluan virus untuk menyesuaikan dirinya dengan hos.

Apabila poliovirus membina lebih banyak replika dirinya dalam sel buah pinggang tersebut, mana-mana virus yang terhasil dan mempunyai mutasi pada bahagian lapisan proteinnya akan dipilih untuk menjadi vaksin.

Virus terpilih mempunyai sifat baru akibat mutasi - tidak lagi mampu melekat pada sel-sel neuron dalam otak manusia seperti virus asalnya sebaliknya masih mampu menjangkiti sel usus dalam kadar rendah, yang tidak membahayakan seseorang yang dijangkiti.

Bila jangkitan virus berlaku pada sel usus, secara automatik sistem pertahanan tubuh akan mengenalpasti serangan yang berlaku - menggerakkan antibodi dihasilkan seterusnya membolehkan seseorang mempunyai imuniti terhadap serangan virus polio.


Ubasute: Budaya Kuno Jepun Membuang Ibu Bapa Uzur di Kawasan Pergunungan

Walaupun sukar untuk diterima, sesetengah individu menganggap bahawa ibu bapa mereka yang sudah tua dan uzur sebagai satu beban kepada mereka. Dengan kesibukan bekerja ditambah lagi tanggungjawab dengan pasangan dan anak masing-masing, ibu bapa yang uzur sering terabai.

Kisah anak-anak yang "membuang" ibu bapa ke pusat jagaan orang tua bukan hanya sekadar gambaran dalam filem, tetapi realiti yang benar-benar berlaku dalam masyarakat kita. Bagi yang beragama Islam, perkara ini tentulah menyedihkan kerana kita diajar untuk berbakti dan tidak menyakiti ibu bapa sehingga ke akhir hayat mereka

Di Jepun, budaya ini dikenali dengan terma "ubasute" atau "ubasuteyama". Malah, budaya ini  juga turut diceritakan dalam kisah-kisah lama rakyat Jepun.

Perkataan "ubasute" jika dterjemahkan secara literal membawa maksud "meninggalkan wanita tua". Menurut kisah rakyat Jepun, pada waktu dahulu budaya ini banyak dipraktikkan dalam keluarga yang menghadapi saat yang sukar dalam hidup.

Kesukaran hidup memaksa anak-anak membawa ibu bapa mereka sudah uzur ke puncak gunung sebelum meninggalkan mereka di sana, meninggalkan mereka yang lemah ini mati dalam usaha untuk mengurangkan kos hidup dan mengelakkan kebuluran.

Walaupun sesetengah pihak mendakwa bahawa amalan-amalan ini hanyalah rekaan dalam kisah-kisah lama, ada yang mengatakan bahawa Ubasute mempunyai perkaitan dengan kewujudan kawasan bunuh diri di Jepun yang dikenali sebagai Suicide Forest.

Sementara itu, buku Kodansha Illustrated Encyclopedia pula menyatakan bahawa budaya ini banyak diceritakan dalam cerita rakyat lama dan mungkin bukannya amalan biasa yang diamalakan oleh sebahagian besar rakyat Jepun suatu waktu dahulu. Namun, ia tidak menolak kemungkinan segelintir rakyat yang mengamalkannya.

Kelaziman amalan ini secara langsung sesuai dengan keadaan tahap makro di suatu kawasan tertentu di mana telah berlakunya tahun-tahun kemarau yang panjang atau kebuluran yang seterusnya akan menimbulkan perasaan malu dalam kalangan keluarga Jepun.

Keadaan ini juga boleh terjadi sekiranya terdapat kejadian yang tidak diingini seperti musim hujan lebat, serangan serangga pemakan tanaman atau letusan gunung berapi seperti yang dipernah direkodkan di Gunung Mt. Asama pada tahun 1783.

Dengan terputusnya bekalan makanan, keadaan yang buruk ini menyebabkan keluarga Jepun mengambil langkah-langkah yang drastik dan melampau untuk memastikan kelangsungan hidup. Dan mengikut cerita rakyat, budaya membuang ibu bapa yang sudah tua inilah yang sering dipraktikkan.

Pertama, ahli keluarga akan memilih seorang orang tua, biasanya seorang wanita yang tidak lagi mampu bekerja, untuk "berhiijrah" dengan salah seorang anak lelakinya. Anak lelaki tersebut akan mendukungnya ibunya dan akan mendaki ke puncak gunung.

Di sepanjang perjalanan tersebut, wanita tua itu akan mematah-matahkan ranting dan bahagian-bahagian pokok dan mencampakkannya di atas tanah. Ranting-ranting pokok ini berfungsi sebagai penanda arah bagi anaknya itu pulang setelah meninggalkan mereka di puncak gunung.

Bagi wanita tua tersebut, "ubasute" dianggapn sebagai sebuah ritual dimana dia mengorbankan dirinya bagi memastikan keluarganya dapat terus hidup. Sebaik sahaja mereka tiba di puncak, anak lelaki itu akan meninggalkan ibunya dan memulakan perjalanan pulang ke rumahnya.

Wanita tua yang sudah uzur itu tidak lagi mampu berbuat apa-apa selain menunggu malam demi malam sehingga akhirnya bertemu ajal kerana kebuluran, dehidrasi, atau hipotermia, atau gabungan semua perkara di atas.. Satu pengakhiran yang pastinya sangat menyeksakan.

Tidak semua amalan budaya ini dipraktikkan dengan membawa wanita tua ke puncak gunung. Sesetengah keluarga memilih untuk meninggalkan mereka yang tersayang jauh di dalam kawasan hutan lebat. Pemilihan lokasi ini kerana objektif utama "ubasute" adalah meletakkan orang tua mereka di lokasi di mana makanan, tempat tinggal dan hubungan sesama manusia terputus sama sekali, seterusnya menjamin kematian wanita tua itu.

Maka, tidak hairanlah sesetengah pihak cuba mengaitkan amalan ini dengan kewujudan  “Suicide Forest” di Aokigahara yang terletak di kaki Gunung Fuji.

Ramai pihak beranggapan amalan ubasute sebahagian besarnya terhad kepada cerita rakyat semata-mata kerana tidak terdapat bukti yang tidak mencukupi untuk menunjukkan bahawa ia telah dijalankan secara meluas pada masa lalu.

Walau bagaimanapun, kisah-kisah ini mungkin telah memberi inspirasi kepada amalan membuang orang tua pada zaman moden kerana ada laporan bahawa amalan ini sedang 'dihidupkan semula'.

Pada tahun 2015, misalnya, dilaporkan bahawa seorang lelaki berusia 63 tahun dituduh meninggalkan kakaknya yang kurang upaya di atas gunung sehingga mati. Dalam laporan lain, pada tahun 2018, seorang wanita ditangkap kerana meninggalkan ayahnya yang telah uzur di sebuah pusat servis di lebuh raya.

Di samping itu, didorong oleh faktor kemiskinan, semakin banyak orang menghantar warga tua ke hospital dan pusat jagaan orang tua. Oleh kerana bilangan orang tua di negara ini terus meningkat, sementara kadar kesuburannya menurun, ditambah dengan kelembapan ekonomi, dijangka amalan ini akan menjadi satu kebiasaan pada masa akan datang di Jepun.


6 Perubahan Yang Dirasai Penulis Sepanjang Perintah Kawalan Pergerakan

Sudah lebih 10 hari penulis duduk berkampung di rumah. Rutin harian juga tidak banyak berubah dalam tempoh 10 hari ini, dengan lebih banyak masa dihabiskan membaca. Apa yang penulis baca, biarlah rahsia (hint - gosip artis).

Tidak dapat dinafikan perubahan jadual hidup kita yang sebelum ini mempunyai aturan tertentu, pasti akan menyebabkan timbulnya perubahan-perubahan yang tidak kita ingini atau sedari terjadi,

Anda ada rasa perubahan pada diri anda? Berikut adalah lima perubahan terbesar yang berlaku pada penulis, sepanjang penulis akur dengan perintah kawalan pergerakan.

Apabila kita dah biasa mempunyai rutin harian yang menandakan waktu kita bermula dan berakhir setiap hari serta aktiviti yang mengisi tempoh-tempoh itu, amat memeranjatkan juga pada penulis bagaimana dipaksa bekurung dalam rumah, menyebabkan jam biologi penulis tidak keruan.

Ada masanya penulis terjaga pada jam 3.30 pagi tanpa sebab. Kadangkala seawal lapan pagi dah rasa mengantuk. Tengahari tidak terjejas sangat emosi tetapi sampai saja waktu petang, penulis mula jadi tak tentu arah. Ini kerana setiap petang sebelum ini penulis akan memanfaatkan masa ini dengan berbasikal sendirian di tepi tasik yang indah.

Bagaimanapun, perkara ini tidak lagi mampu penulis penuhi. Jadi waktu petang, penulis akan tertidur sebelum terjaga sekitar sebelum Maghrib. Kemudian berjaga kembali sebelum rasa mengantuk tak tentu hala. Ada masanya 10 malam. 11 malam. 1 pagi. Yang buat penulis rasa emo sikit - 3 pagi saja, penulis mesti terjaga balik.

Duduk saja tanpa buat apa-apa aktiviti agak memenatkan. Penulis bernasib baik duduk di rumah teres, jadi adalah juga tanah sekangkang kera nak buat bercucuk tanam. Tak boleh penulis bayangkan bagaimana rutin individu yang duduk di kawasan kediaman berbentuk tinggi.

Siapa sangka duduk saja tak buat apa meletihkan? Pada pandangan penulis, rasa letih itu sebenarnya datang daripada kelembapan otak kita yang tak perlu memikirkan apa-apa sangat.

Apabila tiada rangsangan kepada badan, otak mula menjadi perlahan menyebabkan kita pun secara tak langsung jadi lemah saja seluruh anggota tubuh badan. Penulis cuba berlari di sekeliling laman rumah tetapi malangnya aktiviti itu mendapat perhatian jiran penulis. Rata-rata mereka memandang aneh kelakuan yang ditontonkan.

Hanya lelaki yang dah berkahwin faham godaan makanan pada hidup seorang lelaki, apatah lagi apabila kita dikurniakan seorang isteri yang pandai serta rajin memasak. Sikit-sikit masak, sikit-sikit masak.

Itulah yang dihadapi oleh penulis setiap hari sepanjang tempoh PKP ini. Jika sebelum ini jadual makan penulis agak teratur, tetapi kini apabila ada saja ruangan kosong - makan akan jadi aktiviti utama.

Apa yang lebih menghairankan, sepanjang PKP inilah penulis kerap berkunjung ke restoran-restoran yang menyediakan perkhidmatan pembelian makanan pandu lalu.

Walhal sebelum ini tengok saja dari jauh. Anda berhadapan 'masalah' serupa?

Duduk di kawasan yang agak sesak, penulis kebiasaannya perlu meredah kesesakan jalan terlebih dahulu untuk ke mana-mana. Seronok juga memandu membeli barangan harian di kedai dalam keadaan jalan lengang.

Beginilah agaknya suasana jalan raya pada era 70-an ke 80-an? Jalan lengang. Sekali-sekala saja berselisih dengan kereta, tak ada kereta cucuk-cucuk kita dari belakang. Nak keluar simpang pun mudah. Bezanya, di depan pintu masuk lebuhraya, berkumpul pasukan tentera dan polis mengawal laluan.

Boleh tak kita kekalkan situasi sekarang selepas PKP selesai? Bolehlah, untuk kesenangan penulis nak ke mana-mana. Memandu pun senyum je. Dibantu dengan harga petrol yang murah. Tak pernah lagi penulis rasa harga petrol sebegini rupa semenjak penulis ada lesen.

Sampai saja ke pejabat, tengok muka boss rasa meluat saja. Bincang minta naik gaji sikit, mulalah bermacam alasan dia keluarkan. Mana kesalahan yang dia buat, senang saja dia pindahkan kesalahan pada pekerja bawahan macam penulis. Mana kerja yang hasilnya bagus, cepat saja dia akui 'hasil kerja kumpulan di bawah kendalian saya.'

Senang cerita nak jumpa pegawai atasan yang mampu menyenangkan hati kita, samalah seperti pencarian sebatang jarum dalam jerami - sukar!

Walau bagaimanapun, bila dah terpaksa bercuti ini dan diminta bekerja dari rumah, teringat pula keletah boss. Bagaimana dia cuba mengelat bila dia nak mengelat. Perangai dia yang tak nak mengaku salah. Rindu pula nak tengok dia sibuk buat-buat sibuk.

Boss, perintah kawalan pergerakan ini membuatkan saya rindu pada boss. Percayalah, walaupun kita kerap tak sependapat - apabila berjauhan, boss menjadi antara individu yang saya kerap fikirkan. Selain daripada setiausaha boss.

Semasa kita menjalani kehidupan normal, ramai antara kita memandang ringan nikmat menjalani hidup secara teratur bukan? Mungkin ada di kalangan kita gemar menyumpah seranah jadual kerja yang dikatakan mengaturkan hidup kita.

Kita mahu kehidupan bebas, tidak dikunci dan dikawal, mahu kerja tanpa ada sekatan masa, pergi kerja dan balik kerja sesuka hati kita (asalkan kerja berjalan). Ramai orang mahu jadual kerja fleksibel.

Tetapi apabila kita dikerah untuk hidup dalam jadual yang terlalu fleksibel seperti sekarang, di mana kita boleh melakukan apa saja yang kita mahu, hidup santai-santai, tenang-tenang dan enjoy-enjoy; kita akan mula merasakan perlunya 'kekangan-kekangan' agar diri kita jadi lebih terurus.

Sukar sebenarnya nak 'work from home' walaupun ramai yang nak sangat 'work from home' sebelum ini kan? Bab disiplin yang paling susah nak bentuk.


8 Pengajaran Penting Yang Kita Perlu Ambil Dari Wabak COVID-19

Di tengah-tengah kekalutan ini, menuding jari siapa yang sepatutnya dipersalahkan bukanlah perkara terbaik yang kita perlu lakukan.

Ia sebenarnya menambahkan lagi masalah sedia ada membuatkan seluruh dunia menjadi bermasalah.

Apa yang perlu dilakukan ketika ini adalah bermuhasabah diri dan berfikir sejenak apa sebenarnya pengajaran yang boleh diambil daripada pandemik COVID-19 ini.

Ramai yang melihatkan COVID-19 ini sebagai satu malapetaka, namun jika kita melihat dengan mata hati, ia sebenarnya suatu yang dapat mengubah dunia yang pada ketika ini sedang tenat dari pelbagai aspek.

iluminasi.com kongsikan 8 pengajaran penting yang patut kita ambil dari wabak COVID-19.

Wabak COVID-19 disebabkan oleh novel coronavirus atau SARS-CoV-2 mengingatkan kita bahawa kita semua adalah sama tanpa mengira budaya, agama, profesion, kekayaan atau reputasi.

Ini kerana tak kiralah betapa banyak harta atau tingginya pangkat anda, anda juga akan terdedah kepada penyakit berjangkit sama seperti mereka yang papa kedana.

Jadi, ini mungkin satu peringatan bagi kita untuk melayan semua orang dengan sama rata.

Sedar atau tidak, virus yang menyerang kita ketika ini membuktikan bahawa kita semua mempunyai kaitan yang sangat mendalam.

Jika seorang daripada kita dijangkiti virus ini, ia akan merebak kepada seorang demi seorang sehinggalah kesemua daripada kita dijangkiti COVID-19.

Kesan terhadap seorang individu walaupun sekecil mana pun akhirnya dapat memberikan kesan ke tahap global.

Ia juga mengingatkan kita bahawa walaupun kita sedang mengalami kesulitan, lebih ramai ramai orang akan berhadapan dengan masalah sepanjang hayat

Ini mungkin merupakan pengajaran yang tidak ternilai dan dipelajari oleh semua orang ketika ini.

Wabak pandemik COVID-19 telah mengingatkan kita bahawa kesihatan yang dikurniakan kepada kita dengan percuma ini adalah sangat tidak ternilai.

Antara golongan yang lebih cenderung untuk meninggal dunia adalah mereka yang mempunyai masalah kesihatan yang sedia ada seperti darah tinggi, penyakit jantung, buah pinggang dan lain-lain.

Mungkin sebelum ini kita tidak begitu mengendahkan penyakit-penyakit ini kerana walaupun ia berbahaya, tetapi masih boleh dikawal.

Namun jika mereka ini dijangkiti novel coronavirus, kemungkinan untuk terkorban adalah sangat tinggi.

Pengajarannya adalah tak kira sama ada wabak melanda kita atau tidak, kesihatan kita perlu menjadi perkara utama kerana tanpanya, kehidupan kita tiada lagi makna.

Jika kita terus mengabaikan kesihatan, penyakit ini akhirnya boleh memerangkap kita semua.

Jangkitan COVID-19 sangat berbahaya, itu apa yang semua orang tahu.

Jika hari ini kita bernafas dengan baik, namun jika dijangkiti SARS-CoV-2 ini, kita mungkin akan menghembuskan nafas selepas 1 atau dua minggu.

Dalam ketika itu, saling membantu adalah sangat bermakna dan membantu warga emas serta para pesakit adalah apa yang kita harus lakukan.

Ketika wabak ini melanda, kita dapat melihat negara-negara saling membantu untuk membendung wabak ini.

Wabak COVID-19 juga menyedarkan kita betapa materialistiknya masyarakat kita pada hari ini.

Apabila masalah sebegini melanda kita semua, kita hanya memberikan perhatian kepada keperluan asas sahaja seperti air, makanan, ubat-ubatan malah kertas tisu.

Ini secara tak langsung menunjukkan bahawa segala barangan mewah dan duniawi yang sebahagian besar daripada kita kejarkan selama ini tidak lagi penting bagi kita.

Apa yang penting bagi semua golongan manusia tanpa mengira status hanyalah barang keperluan asas untuk meneruskan hidup.

Jika kita tidak dibelenggu dengan wabak COVID-19 ini, mungkin kita tidak ingat tentang kepentingan bersama ahli keluarga.

Sebahagian besar daripada masyarakat dunia ketika ini berlumba-lumba mencari kekayaan sehinggakan terlupa perkara yang sangat penting iaitu keluarga.

Wabak ini juga mengingatkan kita betapa banyaknya masa yang telah kita bazirkan selama ini.

Ia memaksa kita untuk pulang dan kekal di rumah untuk seketika, sekaligus menguatkan hubungan kekeluargaan yang selama ini entah ke mana.

Bagi sesetengah daripada kita, kerja adalah segala-galanya bagi mereka. Ada yang bekerja 7 hari seminggu dan mendedikasikan hidup semata-mata kepada syarikat.

Wabak ini secara tak langsung mengingatkan kita bahawa pekerjaan bukanlah segala-galanya.

Kita sebenarnya kerja untuk hidup, dan bukannya hidup untuk bekerja.

Apa yang perlu dititikberatkan adalah kita perlu membantu, melindungi dan menyokong antara satu sama lain.

Kita boleh memilih sama ada untuk bekerjasama, menyokong, berkongsi, memberi dan membantu antara satu sama lain.

Namun begitu, kita juga boleh memilih untuk hanya mementingkan diri sendiri dan tidak mempedulikan orang lain.

Dan saat-saat genting inilah yang akan memperlihatkan siapa kita sebenarnya.


Bagaimana Kiswa Kaabah Dihasilkan Dan Siapa Pereka Kiswa?

Dalam sebuah tradisi sejak berabad-abad lamanya, tirai hitam baru atau Kiswa dipasang menutupi Kaabah di Masjidil Haram di Mekah setahun sekali.

Kain itu diperbuat daripada sutera yang berkualiti tinggi, dengan ayat-ayat al-Qur'an ditenun dalam bentuk benang emas dan perak di sepanjang tali pinggang Kaaba.

Ketika jemaah haji di seluruh dunia memulakan perjalanan Haji mereka, kira-kira 200 tukang dari Arab Saudi dan warganegara lain terlibat dalam menghasilkan tirai hitam di Kompleks King Abdul Aziz untuk Kaabah Suci di Makkah.

Mereka ini mewarnakan, menenun, mencetak dan menghasilkan helaian fabrik dengan kemahiran yang tinggi serta penuh perhatian.

Sebaik sahaja ia diwangikan dan dijahit dengan sempurna, tirai sutera ini akan dipasangkan pada 9 haribulan Zulhijjah.

Sebelum penubuhan kompleks ini pada tahun 1926 oleh Raja Abdul Aziz, Kiswa dibekalkan oleh negara-negara yang berbeza dan Mesir merupakan negara yang paling biasa.

Pelbagai kain dan warna telah digunakan selama berabad-abad untuk pembuatan Kiswa, satu tugas yang dianggap suci.

Dari penulisan oleh ahli sejarah Arab iaitu Abu Al-Walid Al-Azraqi, diketahui bahawa Khalifah Umar ibn Al-Khattab memasangkan Kaaba dengan kain Mesih nipis berwarna putih dikenali sebagai Al-Qabbati, selepas membuat permintaan kepada Amr ibn Al- Aas, gabenor Mesir pada masa itu.

Uthman ibn Affan iaitu khalifah ketiga pula mengarahkan dua Kiswa dihasilkan.

Yang pertama, diperbuat dari permaidani sutera, digunakan untuk menghiasi Kaabah pada hari pertama Haji.

Manakala yang kedua pula yang diperbuat dari Al-Qabbati dan dipasangkan pada hari ke-27 Ramadhan.

Tradisi memasang Kiswa baharu pada Kaabah setiap tahun berterusan untuk beratus-ratus tahun, tetapi waktunya berbeza dari satu era Islam ke era yang lain.

Semasa tempoh Umayyad, Kiswa baru dipasangkan di sekitar Kaabah pada hari Ashura, hari ke-10 bulan Muharram.

Ia digantikan oleh satu lagi Kiswa pada akhir Ramadan dan amalan ini tidak berubah dalam tempoh Abbasid.

Pemerintahan Khalifah Abbasiyah Al-Ma'moon melihatkan Kaabah mendapat Kiswa baru tiga kali setahun.

Yang pertama adalah sutera merah Kiswa pada hari pertama Haji, yang kedua ialah Al-Qabbati putih pada malam ke-7 bulan Hijriah dan yang ketiga diperbuat dari sutera putih dan dipasangkan pada hari ke-27 Ramadan.

Sehingga tahun 1192, perintah untuk membuat Kiswa biasanya diberikan kepada tukang-tukang yang tinggal di sebuah pulau di Tasik Tannis (kini dikenali sebagai Tasik Al-Manzila) di timur laut Mesir.

Tannis diberikan tanggungjawab dan peranan ini disebabkan oleh reputasinya sebagai hab pembuatan tekstil.

Tetapi Salah al-Din, yang merupakan sultan pertama Mesir dan Syria serta pengasas dinasti Ayyubid kemudiannya mengarahkan peninggalan Tannis semasa Perang Salib Kristian.

Kemahiran pembuatan telah berhijrah ke bahagian lain di Mesir, terutamanya di Kaherah.

Teknologi industri tekstil menjadi lebih maju selepas abad ke-13 AD. Bahan dan teknik yang mula digunakan memastikan bahawa Kiswa tidak rosak dalam masa setahun.

Semasa dinasti Mamluk, pengeluaran Kiswa menjadi sangat mahal, memaksa sultan Al-Nasir ibn Qalawun memerintahkan gabenor Mesir menggunakan cukai dari kampung Bassous dan Abul-Gheit untuk tujuan itu.

Kemudian, kos pengeluaran Kiswa oleh orang Mesir ditaja oleh Al-Nasir Ibn Qalawun.

Semasa pemerintahannya, Sultan Soliman Al-Qanooni menyedari bahawa wang dari tajaan itu tidak mencukupi, maka beliau memerintahkan pengambilalihan 7 kampung sebagai tambahan kepada 3 yang diperoleh pada tahun 1567 M untuk menghasilkan aliran hasil khusus.

Perolehan dari 10 kampung itu kemudiannya diperuntukkan bagi pembuatan Kiswa Kaabah dan ini kemudiannya terbukti menjadi sumbangan terbesar oleh penguasa Uthmaniyyah.

Muhammad Ali Pasha, gabenor Uthmaniyyah Mesir dari tahun 1805 hingga 1848, mengarahkan perbelanjaan untuk membuat Kiswa dipenuhi oleh perbendaharaan negeri.

Inilah bagaimana bengkel Dar Al-Khoronfosh yang bersejarah muncul di kejiranan Al Gamaleya di Kaherah.

Pada tahun 1926, selepas pengambilalihan rantau Hijaz, Raja Abdul Aziz mengarahkan penubuhan kilang Kiswa di Makkah.

Kompleks yang ada pada hari ini terletak di daerah Umm Al-Joud Makkah. Tirai sutera hitam yang menutup Kaabah ini biasanya siap dua bulan sebelum permulaan Haji, ketika penjaga Kaabah iaitu keluarga Bani Shaiba, mengambi alihnya secara rasmi.

Mokhtar Alim Shaqdar adalah pelukis rasmi Kiswa, menggantikan pendahulu beliau iaitu Abdulraheem Bokhari yang meninggal pada tahun 1996 pada usia 90 tahun.

Mokhtar menyertai Sekolah Kaligrafi Masjidil Haram pada tahun 1978 di mana beliau belajar selama 2 tahun. Pada ketika itu, dia berada di tahun keempat sekolah rendah.

Setelah menamatkan pengajian ijazah dalam pendidikan seni, Mokhtar bekerja sebagai guru kaligrafi selama 20 tahun di beberapa tempat yang berbeza termasuk Universiti Umm Al-Qura.

Mokhtar merupakan pemegang ijazah Master of Calligraphy dan juga mengajar Al-Quran di Masjidil Haram.

Beliau dikenali sebagai individu paling dihormati dan terkemuka dalam bidang kaligrafi Arab di Makkah.

Sesetengah orang beranggapan bahawa ayat al-Quran pada kiswa ditulis semula setiap tahun, tetapi kilang ini telah menyediakan templat untuk kegunaan masa depan.

Pertama, teks ditulis dengan tangan di sekeping kertas, kemudian diproses dalam sistem komputer oleh seorang artis grafik.

Teks yang diproses dicetak pada kertas lut sinar, yang digunakan untuk membuat templat.

Templat tersebut kemudiannya dihantar ke bahagian sulaman di mana penyulam menjahit kiswa menggunakan benang emas dan perak.

Teknologi komputer telah membantu kilang menyimpan data templat daripada hilang.


5 Teori Bagaimana Penularan COVID-19 Bakal Berakhir

Banyak negara di seluruh dunia sudah menggalakkan rakyatnya untuk duduk diam di rumah dan mengamalkan penjarakkan sosial untuk mengelakkan diri dijangkiti COVID-19. Penjarakkan sosial ini penting untuk memutuskan rangkaian jangkitan COVID-19, kaedah yang dipanggil "flatten the curve".

Ketika artikel ini ditulis, sudah lebih 600 ribu jangkitan COVID-19 dilaporkan di seluruh dunia. Tiada siapa boleh memberikan kepastian bilakah pandemik ini akan benar-benar berakhir. Namun, berikut merupakan beberapa potensi atau teori bagaimana pandemik COVID-19 bakal berakhir berdasarkan teori daripada beberapa orang pakar.

Senario pertama untuk apa-apa wabak boleh berakhir adalah pembendungan, yakni jika jumlah kes adalah terhad kepada asal usul lokasi asal wabak. Apabila manusia tidak keluar dan masuk daripada satu kawasan wabak, maka jangkitan ke lebih ramai orang di kawasan lain akan dapat diminimumkan.

Sebelum wabak COVID-19 secara rasmi diisytiharkan sebagai pandemik, terdapat pendapat mengatakan penyakit ini kemungkinan akan dapat dibendung secara geografi. Walau bagaimanapun, kemungkinan tersebut mulai pudar apabila muncul laporan bahawa masyarakat di Eropah dan Amerika Utara telah dijangkiti pada bulan Februari.

Teori pertama ini mungkin sukar memandangkan masyarakat masa kini mempunyai keperluan untuk membuat penerbangan ke seluruh dunia untuk tujuan kerja. Dalam keadaan sekarang, ianya mungkin sudah terlambat.

Terdapat potensi bahawa bilangan kes boleh berkurang secara semulajadi yang mungkin disebabkan oleh beberapa perkara. Virus koronavirus dan selsema lain sering menyusur apabila cuaca semakin panas.

Virus COVID-19, yang dipanggil SARS-CoV-2, mungkin tidak dapat bertahan dengan baik dalam keadaan yang lebih lembap walaupun ianya masih belum dapat disahkan. Kes-kes juga boleh merosot kerana virus itu kehabisan orang yang mudah dijangkiti. Hal ini berkemungkinan berlaku dengan lebih pantas dalam populasi yang lebih kecil tetapi boleh mengambil berbulan lamanya dalam populasi yang lebih besar.

Walau bagaimanapun, mungkin terdapat lonjakan besar peningkatan kes sebelum ia secara semula jadi berkurangan dan ini adalah di bawah andaian bahawa tidak ada apa-apa yang dilakukan sebagai tindak balas yang menjejaskan unjuran penularan wabak ini,

Dalam sejarah, keadaan sebegini pernah berlaku ketika wabak Selsema Sepanyol (Spanish Flu) yang menjangkiti lebih 500 juta manusia pada akhir tahun 1918. Terdapat teori yang mengatakan bahawa virus pada 1918 ini bermutasi sangat cepat daripada boleh membunuh kepada kurang merbahaya.

Ini adalah kejadian biasa yang terjadi pada virus influenza - terdapat kecenderungan untuk virus patogenik menjadi kurang merbahaya selepas jangka masa tertentu. Mungkinkah perkara sama terjadi pada virus SARS-CoV-2? Bagaimana pula jika ia bermutasi kepada lebih merbahaya?

Kemungkinan lain ialah SARS-CoV-2, virus yang menyebabkan COVID-19, menjadi endemik kepada manusia. Ini bermakna bahawa ia adalah penyakit yang biasa pada manusia pada masa hadapan.

Menurut ahli epidologi dari Columbia University’s Mailman School of Public Healt, Stephen Morse, "Satu senario ialah kita melalui pandemik. Kemudian, bergantung apa yang dilakukan oleh virus itu, ia mungkin akan bermutasi sebagai masalah penyakit pernafasan biasa yang boleh datang kembali pada musim-musim tertentu.

COVID-19 mungkin menjadi kes di mana ia "boleh menjadi patogen bermusim yang menyebabkan pneumonia". Satu-satunya patogen lain yang boleh dibandingkan dengan  teori ini adalah influenza bermusim. Ia boleh kembali tahun demi tahun, melainkan jika kita berjaya membangunkan vaksin untuknya.

Mencipta vaksin adalah perkara yang sukar dan memerlukan masa yang lama - sekurang-kurangnya satu tahun, tetapi berpotensi lebih lama. Ia memerlukan banyak sumber dan mungkin tidak berguna untuk menangani pandemik semasa bergantung kepada berapa lama ia tular.

Vaksin juga tidak menyediakan seseorang dengan 100 peratus imuniti. Sebagai contoh, dua dos vaksin polio adalah 90 peratus berkesan terhadap polio, dan tiga dos adalah 99 hingga 100 peratus berkesan.

Seberapa berkesan vaksin itu bergantung kepada jenis vaksin tertentu yang dikembangkan dan vaksin yang paling berkesan mungkin bukan vaksin pertama yang dibangunkan. Kini, beberapa syarikat sedang mengusahakan pembangunan vaksin untuk SARS-CoV-2.

Satu lagi perkara yang perlu diketahui mengenai vaksin adalah bahawa ia hanya akan membantu mencegah penyakit sebelum seseorang itu dijangkiti. Tujuan utama untuk penciptaan vaksin adalah untuk mencegah wabak pada masa depan. Marc Lipsich, ahli epidomologi dari Harvard University menganggarkan bahawa 40 hingga 70 peratus orang di seluruh dunia mungkin dijangkiti oleh SARS-CoV-2 dalam tahun yang akan datang,

Walau bagaimanapun, jika kita berjaya memperlahankan penyebaran penyakit ini, kita boleh menggunakan vaksin untuk mencegah koronavirus daripada menjangkiti lebih ramai manusia. Apabila ini berlaku, lama kelamaan jangkitan penularan aan terhenti seterusnya membolehkan penyakit ini pupus.

Pada masa kini, para pesakit yang disahkan COVID-19 akan dirawat berdasarkan simptom yang dialami mereka. Memandangkan belum ada ubatan yang dicipta untuk merawat COVID-19, maka gabungan ubat-ubatan sedia ada akan digunakan. Semuanya bergantung pada gejala yang ditunjukkan oleh pesakit.

Pada masa kini, doktor mungkin akan menggunakan salah satu atau gabungan ubat-ubatan berikut:

Ubat-ubatan ini mungkin membantu dalam merawat pesakit, tetapi tidak ada jaminan ianya akan berkesan. Sekiranya ubatan ini membantu, maka ianya boleh menurunkan keparahan penyakit pada orang yang dijangkiti, dan seterusnya mengurangkan beban terhadap sistem kesihatan.

Sesetengah ubat boleh menghalang seseorang yang terdedah daripada sakit dengan menghentikan virus daripada dapat menyalin (repicate) di dalam badan. Secara keseluruhan, jika sistem kesihatan tidak terbeban oleh banyaknya orang yang perlu dimasukkan ke dalam ICU, mungkin terdapat kadar kematian yang lebih rendah kerana doktor boleh memberikan lebih fokus pada satu-satu pesakit.

Adalah penting untuk diperhatikan bahawa mempunyai rawatan yang berkesan mungkin tidak menjejaskan jumlah kes atau kadar kes baru. Cara terbaik untuk mencegah kes-kes baru adalah menurunkan kadar jangkitan dari orang ke orang iaitu melalui penjarakkan sosial.

Senario dan teori-teori di atas sekadar kemungkinan berdasarkan pendapat beberapa orang pakar dalam bidang ini. Apa yang berlaku dalam dunia realiti bergantung kepada begitu banyak faktor yang akan menjadi sukar untuk menghasilkan senario yang meramalkan dengan tepat apa yang berlaku.

Kepentingan senario adalah untuk menggambarkan hasil yang berpotensi dan apa yang sedang atau tidak dilakukan untuk mencapai hasil tersebut. Terdapat banyak ketidakpastian mengenai pandemik COVID-19.

Apa yang boleh kita lakukan sekarang adalah cuba untuk mengawal berapa banyak kes-kes baru yang ada dan cuba untuk tidak membiarkan rasa takut mengawal emosi kita sehinggakan menyebabkan kita menjadi panik. Sebagai rakyat, kita boleh memainkan peranan masing-masing dengan mengikut segala saranan kerajaan.


Malaysia - 'Hotspot' Coronavirus Dunia?

Dengan berlakunya penyebaran wabak Covid-19, kini sudah lengkap 3 wabak melibatkan virus corona (coronavirus) berlaku dalam awal abad ke 21.

Dua lagi adalah wabak SARS yang berlaku pada tahun 2003, menjangkiti 8,098 orang dengan 774 kematian. Hampir sepuluh tahun berikutnya, wabak sindrom akut pernafasan Timur Tengah atau MERS dengan 1,782 kes keseluruhan mengakibatkan 640 kematian.

Bagaimana pula dengan Covid-19 yang nampaknya telahpun memecahkan rekod-rekod yang ada sebelum ini?

SARS dan MERS telah menunjukkan kepada kita peranan kelawar sebagai ejen penyebaran wabak, dengan kajian setakat ini turut sama menyifatkan kelawar turut memainkan peranan menjadi punca wabak Covid-19.

Ini menandakan wujud hubungan besar kelawar dalam penyebaran virus corona, penyebab kesemua wabak yang disenaraikan sangat penting untuk difahami manusia.

Malangnya setakat ini, kita dianggarkan hanya memahami 6% daripada keseluruhan virus corona yang menjadikan kelawar sebagai perumahnya; sedangkan kelawar jelas aktif menjadi ejen penyebaran virus corona.

Jika belum masuk tiga dekad kita perlu berdepan 3 wabak besar - bagaimana pula dekad-dekad seterusnya?

Pada tahun 2009, sebuah kajian yang dinamakan PREDICT yang digerakkan oleh USAID Emerging Pandemic Threats (EPT) telah bekerjasama dengan badan-badan daripada 20 negara meliputi benua Amerika Selatan, Afrika dan juga Asia.

PREDICT dijalankan bagi memahami taburan diversiti virus corona yang berbahaya serta spesis yang menjadi pembawanya. Negara kita turut sama terpilih berdasarkan kepada kepelbagaian spesis kelawar yang kita ada, memungkinkan wujudnya diversiti pembawaan virus dalam bentuk yang besar.

Selain kelawar, tikus, haiwan bersifat 'primate' seperti chimpanzee dan manusia turut sama dijadikan sampel dalam kajian. Pasukan penyelidik berjaya mendapatkan sampel air liur, air kencing, najis dan tisu daripada 12,333 ekor kelawar, 3,387 tikus, 3,470 haiwan 'primate' dan 1,124 individu yang bersetuju menyertai kajian ini.

Kumpulan kelawar yang ditangkap pula datang dari 282 spesis dan 12 keluarga kelawar berbeza. Daripada kesemua 19,192 sampel kajian, 98% sampel yang menunjukkan positif virus corona adalah haiwan tersebut.

Antara penemuan yang mengejutkan ditemui penyelidik berkaitan diversiti virus di kalangan kelawar, adalah bagaimana beberapa kelas virus yang sebelum ini ditemui hanya pada haiwan tikus telah ditemui pada kelawar di Bangladesh, Indonesia dan juga seorang individu di China.

Beberapa sampel yang diuji juga menunjukkan masih berlaku penyebaran virus penyebab sakit SARS dan MERS di kalangan kelawar di beberapa lokasi kajian.

Apa yang lebih mengejutkan - penyelidik juga menemui strain virus yang dilabelkan sebagai HCoV-229E, jenis virus corona terawal dikenalpasti dalam kajian sains - mampu menjangkiti manusia sehingga menyebabkan penyakit selesema.

Kumpulan virus ini yang ditemui kali pertama pada pertengahan dekad 1960-an, bagaimanapun mampu menyebabkan jangkitan pada sistem pernafasan yang tidak berbahaya tetapi menjadi petunjuk awal penyelidik terhadap virus corona.

Penemuan strain virus terawal ini melibatkan dua spesis kelawar yang ditemui di China, Uganda, Cameroon dan Gabon; menyokong pendapat bahawa jangkitan selesema pada manusia - majoritinya berpunca disebabkan oleh virus yang dibawa oleh haiwan.

Turut ditemui pada beberapa spesis kelawar adalah virus penyebab wabak penyebab penyakit bronkitis (IBV) dan virus jangkitan cirit-birit pada khinzir (PEDV).

Hasil dapatan kajian PREDICT menunjukkan satu pola penting - semakin tinggi populasi kelawar di sesuatu kawasan, akan lebih tinggi kadar diversiti atau kepelbagaian virus corona yang wujud di kawasan itu.

Kajian juga mendapati wujud perbezaan antara kumpulan-kumpulan kelawar yang ada di Afrika dan Asia berbanding dengan kelawar di kumpulan Amerika Selatan, dalam kaedah penyebaran virus.

Virus yang ditemui di Amerika Selatan majoritinya merebak secara dominan dalam bentuk penyebaran sesama spesis, yakni dalam kalangan spesis kelawar yang serupa. Manakala di Afrika dan Asia pula, penyebaran berlaku secara lebih rawak - apabila jangkitan ditemui mampu berpindah dari satu spesis kelawar ke satu spesis kelawar yang lain dengan lebih kerap.

Daripada 12,333 ekor kelawar yang diuji, hanya 197 ekor didapati bersih daripada jangkitan virus corona. Tinggi bukan peratusan kelawar pembawa virus?

Berdasarkan semua maklumat yang diperolehi, dianggarkan secara purata untuk setiap satu spesis kelawar akan menjadi perumah kepada sekurang-kurangnya 2.67 jenis virus corona.

Dengan menggunakan anggaran kadar berkala konsisten, turut dianggarkan di kalangan spesis kelawar saja secara purata wujud 3,204 jenis virus corona berbeza, dengan anggaran kasar di antara 1,200 ke 6,000 jenis keseluruhannya.

Majoritinya setakat ini belum lagi kita rekodkan atau temui. Kerana itulah kami nyatakan dari awal, hanya 6% virus corona berjaya kita terokai setakat ini.

Dalam mengenalpasti lokasi di mana kelawar-kelawar yang membawa virus tinggal, penyelidik membahagikan semua spesis kelawar yang ada kepada empat kumpulan.

Kumpulan ini dibentuk berdasarkan kepada perbezaan keluarga kelawar yang dijadikan kajian; kelawar dari keluarga rhinolpus dan hipposideros, kelawar dari keluarga verspertilinoid, kelawar dari keluarga pteropid dan yang terakhir purata populasi kesemua keluarga kelawar secara sama rata.

Di manakah agaknya boleh ditemui kelawar pembawa virus dalam kuantiti yang tinggi?

Jangan terkejut pula kalau kami nyatakan negara kita serta negara yang berjiran dengan kita merupakan antara 'kawasan panas' dalam penyebaran virus corona.

Negara kita, Indonesia, China, Vietnam, Thailand dan beberapa negara lain, merupakan kawasan utama di mana pelbagai spesis kelawar boleh ditemui dalam jumlah yang besar - menyebabkan berlakunya kadar diversiti virus corona yang sangat tinggi terbentuk; kerana kedua-duanya saling berkait.

Keadaan iklim serta suasana yang sesuai untuk hidupan kelawar tinggal, menjadi faktor utama situasi ini berlaku.

Hasil kajian ini menamakan kawasan Asia Tenggara sebagai kawasan paling sesuai untuk dijadikan lokasi permulaan, bagi membolehkan kita mengenalpasti kesemua jenis virus corona yang ada.

Walaupun jumlahnya dikatakan agak besar, dengan pelan kajian jangka panjang yang rapi - tidak mustahil untuk manusia mampu mempelajari setiap risiko yang dibawa oleh semua spesis kelawar dan setiap satu jenis virus corona.

Cara penyebaran virus yang didapati mampu berpindah daripada satu spesis kelawar ke spesis yang lain juga meningkatkan risiko akan berlakunya wabak, ditakuti bermula daripada negara-negara yang dikenalpasti sebagai kawasan paling berisiko tinggi.

Jadi kita yang duduk dalam kawasan utama virus corona, haruslah lebih berhati-hati menerokai alam sekitar yang kita miliki.

Artikel ini merupakan ringkasan kepada jurnal berjudul 'Global patterns in coronavirus diversity' yang diterbitkan pada 1 Januari 2017 oleh Oxford Academic.